title: Σύσταση του Συμβουλίου, της 5ης Δεκεμβρίου 2017, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία

text:
               20.12.2017

               EL

               Επίσημη Εφημερίδα της Ευρωπαϊκής Ένωσης

               C 439/1

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 5ης Δεκεμβρίου 2017
   με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία
   (2017/C 439/01)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 10 παράγραφος 2 δεύτερο εδάφιο,
   Έχοντας υπόψη τη σύσταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 16 Ιουνίου 2017 το Συμβούλιο αποφάσισε, σύμφωνα με το άρθρο 121 παράγραφος 4 της Συνθήκης για τη λειτουργία της Ευρωπαϊκής Ένωσης («ΣΛΕΕ»), ότι στη Ρουμανία υπάρχει σημαντική παρατηρηθείσα απόκλιση από την πορεία προσαρμογής προς τον μεσοπρόθεσμο δημοσιονομικό στόχο και εξέδωσε σύσταση να λάβει τα αναγκαία μέτρα προκειμένου να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών (2) δεν θα υπερβεί το 3,3 % το 2017, ποσοστό που αντιστοιχεί σε ετήσια διαρθρωτική προσαρμογή της τάξης του 0,5 % του ΑΕΠ (3). Διατυπώθηκε σύσταση στις ρουμανικές αρχές να χρησιμοποιήσουν όλα τα έκτακτα έσοδα για τη μείωση του ελλείμματος, ενώ τα μέτρα δημοσιονομικής εξυγίανσης θα πρέπει να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο. Το Συμβούλιο όρισε ως προθεσμία την 15η Οκτωβρίου 2017 για να υποβάλει η Ρουμανία έκθεση σχετικά με τα μέτρα τα οποία έλαβε σε εφαρμογή της σύστασης.

               (2)

               Στις 11 Ιουλίου 2017 το Συμβούλιο συνέστησε στη Ρουμανία να εξασφαλίσει ότι συμμορφώνεται με τη σύσταση του Συμβουλίου (4) της 16ης Ιουνίου 2017, ώστε να διορθωθεί η σημαντική απόκλιση από την πορεία προσαρμογής προς την κατεύθυνση της επίτευξης του μεσοπρόθεσμου δημοσιονομικού στόχου. Για το 2018 έγινε σύσταση στη Ρουμανία να καταβάλει σημαντική δημοσιονομική προσπάθεια σύμφωνα με τις απαιτήσεις του προληπτικού σκέλους του συμφώνου Σταθερότητας και Ανάπτυξης, προκειμένου να πετύχει περαιτέρω προσαρμογή προς τον μεσοπρόθεσμο δημοσιονομικό της στόχο για διαρθρωτικό έλλειμμα ύψους 1 % του ΑΕΠ. Σύμφωνα με τον από κοινού συμφωνηθέντα πίνακα προσαρμογής στο πλαίσιο του συμφώνου Σταθερότητας και Ανάπτυξης, η εν λόγω προσαρμογή μεταφράστηκε σε απαίτηση για ονομαστικό ρυθμό αύξησης των καθαρών πρωτογενών δημόσιων δαπανών που δεν υπερβαίνει το 4,3 % το 2018. Θα αντιστοιχεί σε διαρθρωτική προσαρμογή της τάξης του 0,5 % του ΑΕΠ.

               (3)

               Στις 26 και 27 Σεπτεμβρίου 2017 η Επιτροπή ανέλαβε αποστολή ενισχυμένης εποπτείας στη Ρουμανία για τους σκοπούς της επιτόπιας παρακολούθησης σύμφωνα με το άρθρο -11 παράγραφος 2 του κανονισμού (ΕΚ) αριθ. 1466/97. Η Επιτροπή υπέβαλε έκθεση με τα πορίσματά της στο Συμβούλιο στις 24 Οκτωβρίου 2017 και τα δημοσιοποίησε, αφού διαβίβασε τα προσωρινά πορίσματά της στις ρουμανικές αρχές.

               (4)

               Στις 13 Οκτωβρίου 2017 οι ρουμανικές αρχές υπέβαλαν την έκθεση σχετικά με τα αποτελεσματικά μέτρα που έλαβαν σε εφαρμογή της σύστασης του Συμβουλίου της 16ης Ιουνίου 2017. Λαμβανομένων υπόψη των πληροφοριών που παρείχαν οι ρουμανικές αρχές στην έκθεσή τους σχετικά με τα μέτρα που έλαβαν και τη συνολική αξιολόγηση με βάση τις φθινοπωρινές προβλέψεις της Επιτροπής του 2017, το Συμβούλιο στις 5 Δεκεμβρίου 2017 (5) κατέληξε στο συμπέρασμα ότι η Ρουμανία δεν έχει λάβει αποτελεσματικά μέτρα σε εφαρμογή της σύστασης του Συμβουλίου της 16ης Ιουνίου 2017.

               (5)

               Η Ρουμανία ακολουθεί φιλοκυκλική δημοσιονομική πολιτική εν μέσω υψηλής οικονομικής ανάπτυξης και θετικού κενού παραγωγής. Το 2017 το διαρθρωτικό ισοζύγιο εκτιμάται ότι αποκλίνει κατά 2,3 % του ΑΕΠ από τον μεσοπρόθεσμο δημοσιονομικό της στόχο. Ως εκ τούτου, και λόγω της μη λήψης αποτελεσματικών μέτρων από τη Ρουμανία, είναι σκόπιμο να απευθυνθεί προς το εν λόγω κράτος μέλος αναθεωρημένη σύσταση, δυνάμει του άρθρου 121 παράγραφος 4 της ΣΛΕΕ σχετικά με τα κατάλληλα μέτρα που πρέπει να ληφθούν.

               (6)

               Βάσει των φθινοπωρινών προβλέψεων της Επιτροπής του 2017 για το κενό παραγωγής, η Ρουμανία βρίσκεται σε κανονική οικονομική συγκυρία το 2017 και το 2018. Ο δείκτης χρέους της γενικής κυβέρνησης της Ρουμανίας είναι κάτω από το όριο του 60 % του ΑΕΠ. Η ελάχιστη απαιτούμενη διαρθρωτική προσπάθεια που ορίζεται στον κανονισμό (ΕΚ) αριθ. 1466/97 και ο από κοινού συμφωνηθείς πίνακας προσαρμογής στο πλαίσιο του συμφώνου Σταθερότητας και Ανάπτυξης, που συνεκτιμά τις επικρατούσες οικονομικές συνθήκες και τις πιθανές ανησυχίες περί βιωσιμότητας, ανέρχεται σε 0,5 % του ΑΕΠ.

               (7)

               Η Επιτροπή προβλέπει ότι το διαρθρωτικό έλλειμμα της Ρουμανίας θα αυξηθεί κατά 1,1 % του ΑΕΠ το 2017, ενώ η σύσταση του Συμβουλίου της 16ης Ιουνίου 2017 ζητούσε διαρθρωτική μείωση τουλάχιστον κατά 0,5 % του ΑΕΠ. Επιπλέον, προβλέπεται ότι το 2017 η Ρουμανία θα παραμείνει στην τιμή αναφοράς της Συνθήκης, της τάξης του 3 % του ΑΕΠ, και ότι θα την υπερβεί κατά σημαντικό ποσοστό το 2018, με βάση τις φθινοπωρινές προβλέψεις της Επιτροπής του 2017.

               (8)

               Η πρόσθετη προσπάθεια, που είναι απαραίτητη για να επανέλθει η Ρουμανία σε κατάλληλη πορεία προσαρμογής μετά τις αποκλίσεις που παρατηρήθηκαν το 2016 και το 2017, θα πρέπει να συμπληρώνει την προσαρμογή του 0,5 % του ΑΕΠ που συνέστησε το Συμβούλιο στις 11 Ιουλίου 2017. Η πρόσθετη προσπάθεια ύψους 0,3 % του ΑΕΠ φαίνεται κατάλληλη, δεδομένου του μεγέθους της σημαντικής παρατηρηθείσας απόκλισης από τη συνιστώμενη πορεία προσαρμογής για την επίτευξη του μεσοπρόθεσμου δημοσιονομικού στόχου και θα επιταχύνει την προσαρμογή προς την κατεύθυνση του μεσοπρόθεσμου δημοσιονομικού στόχου. Η απαιτούμενη βελτίωση του διαρθρωτικού ισοζυγίου κατά 0,8 % του ΑΕΠ το 2018 είναι συνεπής με τον ονομαστικό ρυθμό αύξησης των καθαρών πρωτογενών κρατικών δαπανών που δεν θα υπερβαίνει το 3,3 % το 2018.

               (9)

               Οι φθινοπωρινές προβλέψεις της Επιτροπής του 2017 προβλέπουν περαιτέρω επιδείνωση του διαρθρωτικού ισοζυγίου κατά 1 % το 2018. Συνεπώς, μια βελτίωση του διαρθρωτικού ισοζυγίου κατά 0,8 % του ΑΕΠ το 2018 μεταφράζεται στην ανάγκη να ληφθούν μέτρα συνολικής διαρθρωτικής απόδοσης της τάξης του 1,8 % του ΑΕΠ σε σύγκριση με το ισχύον βασικό σενάριο αναφοράς για το 2018 που περιλαμβάνεται στις φθινοπωρινές προβλέψεις της Επιτροπής του 2017.

               (10)

               Οι φθινοπωρινές προβλέψεις της Επιτροπής του 2017 προβλέπουν έλλειμμα γενικής κυβέρνησης ύψους 3,9 % του ΑΕΠ το 2018, το οποίο υπερβαίνει το 3 % του ΑΕΠ που αποτελεί την τιμή αναφοράς της Συνθήκης. Η απαιτούμενη διαρθρωτική προσαρμογή της τάξης του 0,8 % του ΑΕΠ σε σύγκριση με το προσδοκώμενο αποτέλεσμα για το 2017 θα διασφαλίσει επίσης ότι η Ρουμανία θα τηρήσει το όριο του 3 % του ΑΕΠ για το έλλειμμα γενικής κυβέρνησης το 2018 με ένα περιθώριο.

               (11)

               Οι απαιτήσεις για το 2018, οι οποίες περιλαμβάνονται στην παρούσα σύσταση, αντικαθιστούν τα αντίστοιχα στοιχεία που αναφέρονται στη δημοσιονομική σύσταση που περιλαμβάνεται στη σύσταση του Συμβουλίου προς τη Ρουμανία της 11ης Ιουλίου 2017.

               (12)

               Η Ρουμανία θα πρέπει να υποβάλει έκθεση στο Συμβούλιο σχετικά με τα μέτρα που έλαβε σε εφαρμογή της παρούσας σύστασης έως τις 15 Απριλίου 2018, ενδεχομένως στο πλαίσιο του προγράμματος σύγκλισης που υποβάλλεται σύμφωνα με το άρθρο 7 του κανονισμού (ΕΚ) αριθ. 1466/97.

               (13)

               Είναι σκόπιμο να δημοσιοποιηθεί η παρούσα σύσταση,

         ΣΥΝΙΣΤΑ ΣΤΗ ΡΟΥΜΑΝΙΑ:

               1)

               να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών κρατικών δαπανών δεν θα υπερβεί το 3,3 % το 2018, το οποίο αντιστοιχεί σε ετήσια διαρθρωτική προσαρμογή τουλάχιστον της τάξης του 0,8 % του ΑΕΠ το 2018, θέτοντας κατ’ αυτόν τρόπο το κράτος μέλος στην κατάλληλη πορεία προσαρμογής για την επίτευξη του μεσοπρόθεσμου δημοσιονομικού στόχου,

               2)

               να χρησιμοποιήσει όλα τα έκτακτα έσοδα για τη μείωση του ελλείμματος. Τα μέτρα δημοσιονομικής εξυγίανσης θα πρέπει να εξασφαλίζουν μόνιμη βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο.

               3)

               να υποβάλει έκθεση στο Συμβούλιο έως τις 15 Απριλίου 2018 σχετικά με τα μέτρα που έλαβε σε εφαρμογή της παρούσας σύστασης.

      Η παρούσα σύσταση απευθύνεται στη Ρουμανία.
      Βρυξέλλες, 5 Δεκεμβρίου 2017.

            Για το Συμβούλιο

            Ο Πρόεδρος

         T. TÕNISTE

      (1)  ΕΕ L 209 της 2.8.1997, σ. 1.

      (2)  Οι καθαρές κρατικές δαπάνες αποτελούνται από τις συνολικές δημόσιες δαπάνες, εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα τόσο στο σκέλος των εσόδων όσο και στο σκέλος των δαπανών συμψηφίζονται.

      (3)  Σύσταση του Συμβουλίου της 16ης Ιουνίου 2017 με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία (ΕΕ C 216 της 6.7.2017, σ. 1).

      (4)  Σύσταση του Συμβουλίου της 11ης Ιουλίου 2017 σχετικά με το εθνικό πρόγραμμα μεταρρυθμίσεων της Ρουμανίας για το 2017 και τη διατύπωση γνώμης του Συμβουλίου σχετικά με το πρόγραμμα σύγκλισης της Ρουμανίας για το 2017 (ΕΕ C 261 της 9.8.2017, σ. 98).

      (5)  Απόφαση του Συμβουλίου (ΕΕ) 2017/2389, της 5ης Δεκεμβρίου 2017, με την οποία διαπιστώνεται ότι δεν έχουν ληφθεί αποτελεσματικά μέτρα από τη Ρουμανία σε εφαρμογή της σύστασης του Συμβουλίου της 16ης Ιουνίου 2017 (ΕΕ L 340 της 20.12.2017, σ. 49).


title: Σύσταση της Ευρωπαϊκής Κεντρικής Τράπεζας, της 15ης Δεκεμβρίου 2017, προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Ευρωπαϊκής Κεντρικής Τράπεζας (ΕΚΤ/2017/42)

text:
               23.12.2017

               EL

               Επίσημη Εφημερίδα της Ευρωπαϊκής Ένωσης

               C 444/1

         ΣΫΣΤΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 15ης Δεκεμβρίου 2017
   προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Ευρωπαϊκής Κεντρικής Τράπεζας
   (ΕΚΤ/2017/42)
   (2017/C 444/01)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ της ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 27.1,
   Εκτιμώντας τα ακόλουθα:

               (1)

               Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών των κρατών μελών με νόμισμα το ευρώ ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.

               (2)

               Η θητεία των υφιστάμενων εξωτερικών ελεγκτών της ΕΚΤ, της εταιρείας Ernst & Young GmbH Wirtschaftsprüfungsgesellschaft, θα λήξει μετά το πέρας του ελέγχου για το οικονομικό έτος 2017. Είναι επομένως αναγκαίος ο διορισμός εξωτερικών ελεγκτών από το οικονομικό έτος 2018.

               (3)

               Η ΕΚΤ επέλεξε ως εξωτερικό της ελεγκτή την εταιρεία Baker Tilly GmbH & Co. KG Wirtschaftsprüfungsgesellschaft για τα οικονομικά έτη 2018 έως 2022, με δυνατότητα παράτασης της θητείας της έως δύο επιπλέον οικονομικά έτη (ήτοι έως το 2023 ή το 2024),

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   Συνιστάται ο διορισμός της εταιρείας Baker Tilly GmbH & Co. KG Wirtschaftsprüfungsgesellschaft ως εξωτερικού ελεγκτή της ΕΚΤ για τα οικονομικά έτη 2018 έως 2022, με δυνατότητα παράτασης της θητείας της έως δύο επιπλέον οικονομικά έτη (ήτοι έως το 2023 ή το 2024).

      Φρανκφούρτη, 15 Δεκεμβρίου 2017.

            Ο Πρόεδρος της ΕΚΤ

         Mario DRAGHI


title: Σύσταση του Ευρωπαϊκού Συμβουλίου Συστημικού Κινδύνου, της 8ης Ιανουαρίου 2018, που τροποποιεί τη σύσταση ΕΣΣΚ/2015/2 σχετικά με την αξιολόγηση των διασυνοριακών επιδράσεων των μέτρων μακροπροληπτικής πολιτικής και την εθελοντική εφαρμογή τους στη βάση της αμοιβαιότητας (ΕΣΣΚ/2018/1)

text:
               3.2.2018

               EL

               Επίσημη Εφημερίδα της Ευρωπαϊκής Ένωσης

               C 41/1

         ΣΫΣΤΑΣΗ ΤΟΥ ΕΥΡΩΠΑΪΚΟΫ ΣΥΜΒΟΥΛΊΟΥ ΣΥΣΤΗΜΙΚΟΫ ΚΙΝΔΫΝΟΥ
   της 8ης Ιανουαρίου 2018
   που τροποποιεί τη σύσταση ΕΣΣΚ/2015/2 σχετικά με την αξιολόγηση των διασυνοριακών επιδράσεων των μέτρων μακροπροληπτικής πολιτικής και την εθελοντική εφαρμογή τους στη βάση της αμοιβαιότητας
   (ΕΣΣΚ/2018/1)
   (2018/C 41/01)
   ΤΟ ΓΕΝΙΚΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (1), και ιδίως το άρθρο 3 και τα άρθρα 16 έως 18,
   Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (2), και ιδίως το άρθρο 458 παράγραφος 8,
   Έχοντας υπόψη την απόφαση ΕΕΣΚ/2011/1 του Ευρωπαϊκού Συμβουλίου Συστημικού Κινδύνου, της 20ής Ιανουαρίου 2011, για τη θέσπιση του εσωτερικού κανονισμού του Ευρωπαϊκού Συμβουλίου Συστημικού Κινδύνου (3), και ιδίως τα άρθρα 18 έως 20,
   Εκτιμώντας τα ακόλουθα:

               (1)

               Η διασφάλιση της αποτελεσματικότητας και ομοιομορφίας της μακροπροληπτικής πολιτικής απαιτεί από τους φορείς χάραξης της μακροπροληπτικής πολιτικής να εξετάζουν δεόντως τις διασυνοριακές επιπτώσεις των μέσων μακροπροληπτικής πολιτικής που λαμβάνουν τα επιμέρους κράτη μέλη και, εφόσον απαιτείται, να λαμβάνουν με τη σειρά τους κατάλληλα τέτοια μέτρα σε αμοιβαία βάση προς αντιμετώπιση των εν λόγω επιπτώσεων.

               (2)

               Σκοπός του πλαισίου εθελοντικής εφαρμογής μέτρων μακροπροληπτικής πολιτικής στη βάση της αμοιβαιότητας, το οποίο καθορίζεται στη σύσταση ΕΣΣΚ/2015/2 του Ευρωπαϊκού Συμβουλίου Συστημικού Κινδύνου (4), είναι να διασφαλίζει ότι οποιοδήποτε μέτρο μακροπροληπτικής πολιτικής βασίζεται σε χρηματοδοτικό άνοιγμα και ενεργοποιείται σε ορισμένο κράτος μέλος εφαρμόζεται στα υπόλοιπα κράτη μέλη στη βάση της αμοιβαιότητας.

               (3)

               Η σύσταση ΕΣΣΚ/2017/4 του Ευρωπαϊκού Συμβουλίου Συστημικού Κινδύνου (5) προβλέπει τη δυνατότητα της οικείας αρχής εφαρμογής να προτείνει μέγιστη τιμή ορίου σημαντικότητας στο επίπεδο του φορέα παροχής χρηματοπιστωτικών υπηρεσιών, όταν η ίδια αιτείται την εφαρμογή μέτρων στη βάση της αμοιβαιότητας. Εφόσον το κρίνει απαραίτητο, η μόνιμη ομάδα αξιολόγησης του Ευρωπαϊκού Συμβουλίου Συστημικού Κινδύνου (ΕΣΣΚ), η οποία συστάθηκε βάσει της απόφασης ΕΣΣΚ/2015/4 του Ευρωπαϊκού Συμβουλίου Συστημικού Κινδύνου (6), μπορεί να προτείνει διαφορετικό κατώτατο όριο.

               (4)

               Από την 1η Ιανουαρίου 2018 τα πιστωτικά ιδρύματα που έχουν αδειοδοτηθεί στη Φινλανδία και χρησιμοποιούν την προσέγγιση εσωτερικών διαβαθμίσεων (Internal Ratings Based Approach - IRB) για τον υπολογισμό των εποπτικών τους κεφαλαιακών απαιτήσεων υπόκεινται, δυνάμει του άρθρου 458 παράγραφος 2 στοιχείο δ) σημείο vi) του κανονισμού (ΕΕ) αριθ. 575/2013, σε ειδικό ανά πιστωτικό ίδρυμα κατώτατο μέσο συντελεστή στάθμισης κινδύνου 15 %, ο οποίος εφαρμόζεται σε ενοποιημένη βάση προκειμένου για στεγαστικά δάνεια εξασφαλιζόμενα με υποθήκη επί κατοικιών ευρισκόμενων στη Φινλανδία.

               (5)

               Σε συνέχεια της γνωστοποίησής του στο ΕΣΣΚ κατά το άρθρο 458 παράγραφος 8 του κανονισμού (ΕΕ) αριθ. 575/2013, το γενικό συμβούλιο του ΕΣΣΚ αποφάσισε να συμπεριλάβει το συγκεκριμένο μέτρο στον κατάλογο των μέτρων μακροπροληπτικής πολιτικής των οποίων η εφαρμογή, στη βάση της αμοιβαιότητας, συνιστάται με τη σύσταση ΕΣΣΚ/2015/2.

               (6)

               Στις 28 Μαΐου 2017 έληξε η εφαρμογή του βελγικού μέτρου για ανοίγματα σε ενυπόθηκα δάνεια δυνάμει του άρθρου 458 παράγραφος 8 του κανονισμού (ΕΕ) αριθ. 575/2013, το οποίο είχε προστεθεί στον κατάλογο των μακροπροληπτικών μέτρων των οποίων η εφαρμογή, στη βάση της αμοιβαιότητας, συνιστάται με τη σύσταση ΕΣΣΚ/2016/3 του Ευρωπαϊκού Συμβουλίου Συστημικού Κινδύνου (7). Στις 21 Νοεμβρίου 2017 η Nationale Bank van België/Banque nationale de Belgique ανακοίνωσε την πρόθεσή της να δρομολογήσει νέο εθνικό μέτρο μακροπροληπτικής εποπτείας για ανοίγματα σε ενυπόθηκα δάνεια σύμφωνα με τη διαδικασία του άρθρου 458 του κανονισμού (ΕΕ) αριθ. 575/2013.

               (7)

               Ως εκ τούτου, η σύσταση ΕΚΤ/2015/2 θα πρέπει να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

      ΤΡΟΠΟΠΟΙΗΣΕΙΣ

   Η σύσταση ΕΣΣΚ/2015/2 τροποποιείται ως εξής:

               1)

               στην ενότητα 1 η επιμέρους σύσταση Γ σημείο 1 αντικαθίσταται από το ακόλουθο κείμενο:

                           «1.

                           Συνιστάται στις οικείες αρχές να εφαρμόζουν στη βάση της αμοιβαιότητας τα μέτρα μακροπροληπτικής πολιτικής τα οποία θεσπίζουν άλλες οικείες αρχές και των οποίων την εφαρμογή στη βάση της αμοιβαιότητας συνιστά το ΕΣΣΚ. Συνιστάται η εφαρμογή των ακόλουθων μέτρων στη βάση της αμοιβαιότητας, όπως αυτά ειδικότερα περιγράφονται στο παράρτημα Α.
                           Εσθονία:

                                       —

                                       απόθεμα ασφαλείας συστημικού κινδύνου μίας εκατοστιαίας μονάδας, εφαρμοζόμενο σύμφωνα με το άρθρο 133 της οδηγίας 2013/36/ΕΕ στα εγχώρια ανοίγματα όλων των πιστωτικών ιδρυμάτων που έχουν αδειοδοτηθεί στην Εσθονία·

                                 Φινλανδία:

                                       —

                                       κατώτατος μέσος συντελεστής στάθμισης κινδύνου 15 εκατοστιαίων μονάδων, εφαρμοζόμενος δυνάμει του άρθρου 458 παράγραφος 2 στοιχείο δ) σημείο vi) του κανονισμού (ΕΕ) αριθ. 575/2013 σε πιστωτικά ιδρύματα που έχουν αδειοδοτηθεί στη Φινλανδία και χρησιμοποιούν την προσέγγιση εσωτερικών διαβαθμίσεων (Internal Ratings Based Approach - IRB) για τον υπολογισμό των εποπτικών κεφαλαιακών απαιτήσεών τους προκειμένου για στεγαστικά δάνεια εξασφαλιζόμενα με υποθήκη επί κατοικιών ευρισκόμενων στη Φινλανδία»·

               2)

               το παράρτημα αντικαθίσταται από το παράρτημα της παρούσας σύστασης.

      Φρανκφούρτη, 8 Ιανουαρίου 2018.

         Francesco MAZZAFERRO

            Ο προϊστάμενος της Γραμματείας του ΕΣΣΚ, εξ ονόματος του γενικού συμβουλίου του ΕΣΣΚ

      (1)  ΕΕ L 331 της 15.12.2010, σ. 1.

      (2)  ΕΕ L 176 της 27.6.2013, σ. 1.

      (3)  ΕΕ C 58 της 24.2.2011, σ. 4.

      (4)  Σύσταση ΕΕΣΚ/2015/2 του Ευρωπαϊκού Συμβουλίου Συστημικού Κινδύνου, της 15ης Δεκεμβρίου 2015, σχετικά με την αξιολόγηση των διασυνοριακών επιδράσεων των μέτρων μακροπροληπτικής πολιτικής και την εθελοντική εφαρμογή τους στη βάση της αμοιβαιότητας (ΕΕ C 97 της 12.3.2016, σ. 9).

      (5)  Σύσταση ΕΕΣΚ/2017/4 του Ευρωπαϊκού Συμβουλίου Συστημικού Κινδύνου, της 20ής Οκτωβρίου 2017, σχετικά με την αξιολόγηση των διασυνοριακών επιδράσεων των μέτρων μακροπροληπτικής πολιτικής και την εθελοντική εφαρμογή τους στη βάση της αμοιβαιότητας (ΕΕ C 431 της 15.12.2017, σ. 1).

      (6)  Απόφαση ΕΣΣΚ/2015/4 του Ευρωπαϊκού Συμβουλίου Συστημικού Κινδύνου, της 16ης Δεκεμβρίου 2015, σχετικά με πλαίσιο συντονισμού για την κοινοποίηση εθνικών μέτρων μακροπροληπτικής πολιτικής από τις οικείες αρχές, την έκδοση γνωμών και συστάσεων από το ΕΣΣΚ και την κατάργηση της απόφασης ΕΣΣΚ/2014/2 (ΕΕ C 97 της 12.3.2016, σ. 28).

      (7)  Σύσταση ΕΕΣΚ/2016/3 του Ευρωπαϊκού Συμβουλίου Συστημικού Κινδύνου, της 24ης Μαρτίου 2016, που τροποποιεί τη σύσταση ΕΣΣΚ/2015/2 σχετικά με την αξιολόγηση των διασυνοριακών επιδράσεων των μέτρων μακροπροληπτικής πολιτικής και την εθελοντική εφαρμογή τους στη βάση της αμοιβαιότητας (ΕΕ C 153 της 29.4.2016, σ. 1).

      ΠΑΡΑΡΤΗΜΑ

            «ΠΑΡΑΡΤΗΜΑ

               Εσθονία

                  Ποσοστό αποθέματος ασφαλείας συστημικού κινδύνου μίας εκατοστιαίας μονάδας, το οποίο εφαρμόζουν δυνάμει του άρθρου 133 της οδηγίας 2013/36/ΕΕ στα εγχώρια ανοίγματα όλα τα πιστωτικά ιδρύματα που είναι αδειοδοτημένα στην Εσθονία
               .
            I.   Περιγραφή του μέτρου

                        1.

                        Το εσθονικό μέτρο συνίσταται στην εφαρμογή ποσοστού αποθέματος ασφαλείας συστημικού κινδύνου μίας εκατοστιαίας μονάδας στα εγχώρια ανοίγματα όλων των πιστωτικών ιδρυμάτων που είναι αδειοδοτημένα στην Εσθονία, σύμφωνα με το άρθρο 133 της οδηγίας 2013/36/ΕΕ.

                  II.   Εφαρμογή στη βάση της αμοιβαιότητας

                        2.

                        Συνιστάται στις οικείες αρχές των κρατών μελών που έχουν ενσωματώσει το άρθρο 134 της οδηγίας 2013/36/ΕΕ στο εθνικό τους δίκαιο η εφαρμογή, στη βάση της αμοιβαιότητας, του εσθονικού μέτρου όσον αφορά τα ανοίγματα στην Εσθονία πιστωτικών ιδρυμάτων αδειοδοτημένων στην επικράτειά τους δυνάμει του άρθρου 134 παράγραφος 1 της οδηγίας 2013/36/ΕΕ. Για τους σκοπούς της παρούσας παραγράφου ισχύει η προθεσμία που ειδικότερα προβλέπεται στην επιμέρους σύσταση Γ σημείο 3.

                        3.

                        Συνιστάται στις οικείες αρχές των κρατών μελών που δεν έχουν ενσωματώσει το άρθρο 134 της οδηγίας 2013/36/ΕΕ στο εθνικό τους δίκαιο η εφαρμογή, στη βάση της αμοιβαιότητας, του εσθονικού μέτρου όσον αφορά τα ανοίγματα στην Εσθονία πιστωτικών ιδρυμάτων αδειοδοτημένων στην επικράτειά τους σύμφωνα με την επιμέρους σύσταση Γ σημείο 2. Συνιστάται στις οικείες αρχές η λήψη του ισοδύναμου μέτρου εντός έξι μηνών.

               Φινλανδία

                  Εδικός ανά πιστωτικό ίδρυμα κατώτατος μέσος συντελεστής στάθμισης κινδύνου 15 %, τον οποίο εφαρμόζουν πιστωτικά ιδρύματα που χρησιμοποιούν την προσέγγιση των εσωτερικών διαβαθμίσεων (Internal Ratings Based Approach - IRB) (εφεξής τα “πιστωτικά ιδρύματα που χρησιμοποιούν την προσέγγιση IRB”) δυνάμει του άρθρου 458 παράγραφος 2 στοιχείο δ) σημείο vi) του κανονισμού (ΕΕ) αριθ. 575/2013 προκειμένου για στεγαστικά δάνεια εξασφαλιζόμενα με υποθήκη επί κατοικιών ευρισκόμενων στη Φινλανδία,

            I.   Περιγραφή του μέτρου

                        1.

                        Το φινλανδικό μέτρο, το οποίο εφαρμόζεται δυνάμει του άρθρου 458 παράγραφος 2 στοιχείο δ) σημείο vi) του κανονισμού (ΕΕ) αριθ. 575/2013, συνίσταται σε ειδικό ανά πιστωτικό ίδρυμα κατώτατο μέσο συντελεστή στάθμισης κινδύνου 15 % και αφορά πιστωτικά ιδρύματα που χρησιμοποιούν την προσέγγιση IRB, σε επίπεδο χαρτοφυλακίου, προκειμένου για στεγαστικά δάνεια εξασφαλιζόμενα με υποθήκη επί κατοικιών ευρισκόμενων στη Φινλανδία.

                        2.

                        Το μέτρο συμπληρώνεται από τη θέσπιση μέγιστης τιμής ορίου σημαντικότητας 1 δισεκατομμυρίου ευρώ για ανοίγματα στην αγορά ενυπόθηκων στεγαστικών δανείων στη Φινλανδία, ρύθμιση η οποία σκοπό έχει να λειτουργεί ως πυξίδα σε σχέση με την ενδεχομένη εφαρμογή της αρχής “de minimis” από τα κράτη μέλη που εφαρμόζουν το μέτρο στη βάση της αμοιβαιότητας.

                  II.   Εφαρμογή στη βάση της αμοιβαιότητας

                        3.

                        Δυνάμει του άρθρου 458 παράγραφος 5 του κανονισμού (ΕΕ) αριθ. 575/2013 συνιστάται στις οικείες αρχές των εμπλεκόμενων κρατών μελών η εφαρμογή, στη βάση της αμοιβαιότητας, του φινλανδικού μέτρου στα χαρτοφυλάκια στεγαστικών δανείων των πιστωτικών ιδρυμάτων που χρησιμοποιούν την προσέγγιση IRB, τα οποία εξασφαλίζονται με υποθήκη επί κατοικιών ευρισκόμενων στη Φινλανδία και εκδίδονται από υποκαταστήματα εγκατεστημένα και αδειοδοτημένα στη Φινλανδία. Για τους σκοπούς της παρούσας παραγράφου ισχύει η προθεσμία που ειδικότερα προβλέπεται στην επιμέρους σύσταση Γ σημείο 3.

                        4.

                        Συνιστάται ακόμη στις οικείες αρχές η εφαρμογή, στη βάση της αμοιβαιότητας, του φινλανδικού μέτρου στα χαρτοφυλάκια δανείων λιανικής των πιστωτικών ιδρυμάτων που χρησιμοποιούν την προσέγγιση IRB, τα οποία εξασφαλίζονται με υποθήκη επί κατοικιών ευρισκόμενων στη Φινλανδία και εκδίδονται σε διασυνοριακή βάση από πιστωτικά ιδρύματα εγκατεστημένα στην οικεία χώρα. Για τους σκοπούς της παρούσας παραγράφου ισχύει η προθεσμία που ειδικότερα προβλέπεται στην επιμέρους σύσταση Γ σημείο 3.

                        5.

                        Συνιστάται στις οικείες αρχές, σύμφωνα με την επιμέρους σύσταση Γ σημείο 2 και κατόπιν διαβούλευσης με το ΕΣΣΚ, να εφαρμόζουν το διαθέσιμο στη χώρα τους μέτρο μακροπροληπτικής πολιτικής που εξασφαλίζει το πλέον ισοδύναμο αποτέλεσμα σε σχέση με το υπό εξέταση μέτρο, περιλαμβανομένων των εποπτικών μέτρων και εξουσιών που προβλέπονται στον τίτλο VII, κεφάλαιο 2, τμήμα IV της οδηγίας 2013/36/ΕΕ. Συνιστάται στις οικείες αρχές η λήψη του ισοδύναμου μέτρου εντός τεσσάρων μηνών.

                        6.

                        Σε περίπτωση που δεν υπάρχουν πιστωτικά ιδρύματα που χρησιμοποιούν την προσέγγιση IRB, τα οποία να έχουν αδειοδοτηθεί σε άλλα κράτη μέλη και να διαθέτουν υποκαταστήματα στη Φινλανδία ή να παρέχουν απευθείας χρηματοπιστωτικές υπηρεσίες στη Φινλανδία, με ανοίγματα άνω του 1 δισεκατ. ευρώ στη φινλανδική αγορά ενυπόθηκων δανείων, οι οικείες αρχές των εμπλεκόμενων κρατών μελών μπορούν με απόφασή τους, σύμφωνα με το τμήμα 2.2.1 της σύστασης ΕΣΣΚ/2015/2, να μην εφαρμόζουν το οικείο μέτρο στη βάση της αμοιβαιότητας. Στην περίπτωση αυτή οι οικείες αρχές θα πρέπει να παρακολουθούν τη σημαντικότητα των ανοιγμάτων και συνιστάται να εφαρμόζουν το μέτρο στη βάση της αμοιβαιότητας όταν ορισμένο πιστωτικό ίδρυμα που χρησιμοποιεί την προσέγγιση IRB υπερβαίνει το κατώτατο όριο του 1 δισεκατ. ευρώ.

                  III.   Όριο σημαντικότητας

                        7.

                        Σύμφωνα με το τμήμα 2.2.1 της σύστασης ΕΣΣΚ/2015/2, οι οικείες αρχές του ενδιαφερόμενου κράτους μέλους μπορούν να απαλλάσσουν επιμέρους πιστωτικά ιδρύματα που χρησιμοποιούν την προσέγγιση IRB και έχουν ήσσονος σημασίας χαρτοφυλάκια στεγαστικών δανείων λιανικής εξασφαλιζόμενων με υποθήκη επί κατοικιών ευρισκόμενων στη Φινλανδία, ήτοι χαρτοφυλάκια κάτω του ορίου σημαντικότητας του 1 δισεκατ. ευρώ. Στην περίπτωση αυτή θα πρέπει να παρακολουθούν τη σημαντικότητα των ανοιγμάτων και συνιστάται να εφαρμόζουν το οικείο μέτρο στη βάση της αμοιβαιότητας όταν πιστωτικό ίδρυμα που χρησιμοποιεί την προσέγγιση IRB υπερβαίνει το κατώτατο όριο του 1 δισεκατ. ευρώ».


title: Σύσταση (ΕΕ) 2018/234 της Επιτροπής, της 14ης Φεβρουαρίου 2018, σχετικά με την ενίσχυση του ευρωπαϊκού χαρακτήρα και της αποτελεσματικής διεξαγωγής των εκλογών του 2019 για το Ευρωπαϊκό Κοινοβούλιο

text:
               17.2.2018

               EL

               Επίσημη Εφημερίδα της Ευρωπαϊκής Ένωσης

               L 45/40

         ΣΫΣΤΑΣΗ (ΕΕ) 2018/234 ΤΗΣ ΕΠΙΤΡΟΠΉΣ
   της 14ης Φεβρουαρίου 2018
   σχετικά με την ενίσχυση του ευρωπαϊκού χαρακτήρα και της αποτελεσματικής διεξαγωγής των εκλογών του 2019 για το Ευρωπαϊκό Κοινοβούλιο
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:

               (1)

               Το άρθρο 10 παράγραφος 2 της Συνθήκης για την Ευρωπαϊκή Ένωση ορίζει ότι οι πολίτες εκπροσωπούνται άμεσα στο Ευρωπαϊκό Κοινοβούλιο σε επίπεδο Ένωσης.

               (2)

               Το άρθρο 10 παράγραφος 3 της Συνθήκης για την Ευρωπαϊκή Ένωση ορίζει ότι κάθε πολίτης έχει το δικαίωμα να συμμετέχει στον δημοκρατικό βίο της Ένωσης και ότι οι αποφάσεις λαμβάνονται όσο το δυνατόν πιο ανοιχτά και όσο το δυνατόν εγγύτερα στους πολίτες.

               (3)

               Το άρθρο 17 παράγραφος 7 της Συνθήκης για την Ευρωπαϊκή Ένωση αναφέρει ότι το Ευρωπαϊκό Συμβούλιο λαμβάνει υπόψη τις εκλογές για το Ευρωπαϊκό Κοινοβούλιο όταν προτείνει υποψήφιο για το αξίωμα του προέδρου της Ευρωπαϊκής Επιτροπής.

               (4)

               Για να ενισχυθούν περαιτέρω ο ευρωπαϊκός χαρακτήρας και η αποτελεσματική διεξαγωγή των εκλογών για το Ευρωπαϊκό Κοινοβούλιο είναι αναγκαίο να επικαιροποιηθούν και να συμπληρωθούν ορισμένα στοιχεία της σύστασης 2013/142/ΕΕ της Επιτροπής (1) σε εύθετο χρόνο πριν από τις εκλογές του 2019.

               (5)

               Η ενίσχυση της δημοκρατικής νομιμοποίησης της ΕΕ και η εξασφάλιση της συμμετοχής των πολιτών στην πολιτική ζωή σε ευρωπαϊκό επίπεδο έχουν καθοριστική σημασία. Οι πολίτες θα είναι περισσότερο έτοιμοι να ψηφίσουν στις εκλογές του Ευρωπαϊκού Κοινοβουλίου αν έχουν μεγαλύτερη επίγνωση του αντίκτυπου των πολιτικών της ΕΕ στην καθημερινή τους ζωή και αν πιστεύουν ότι μπορούν να έχουν λόγο για τις σημαντικότερες επιλογές της Ένωσης, όπως για την επιλογή των ηγετών των θεσμικών οργάνων της ΕΕ και τον καθορισμό των προτεραιοτήτων για το μέλλον της Ένωσης.

               (6)

               Η ανάγκη μεγαλύτερης διαφάνειας και λογοδοσίας έχει επιπτώσεις και στην Ευρωπαϊκή Επιτροπή. Η Επιτροπή επανεξέτασε τον κώδικα δεοντολογίας για τα μέλη της Επιτροπής (2). Ο νέος κώδικας επιτρέπει στα μέλη της Επιτροπής να θέτουν υποψηφιότητα στις εκλογές του Ευρωπαϊκού Κοινοβουλίου χωρίς να χρειάζεται να λαμβάνουν άδεια απουσίας από τα καθήκοντά τους. Οι σχετικοί κανόνες της συμφωνίας-πλαίσιο μεταξύ του Ευρωπαϊκού Κοινοβουλίου και της Ευρωπαϊκής Επιτροπής αναθεωρήθηκαν ώστε να ληφθεί υπόψη αυτή η αλλαγή (3).

               (7)

               Οι πολιτικές που αποφασίζονται σε ευρωπαϊκό επίπεδο έχουν άμεσες επιπτώσεις στη καθημερινή ζωή των πολιτών και γίνονται αισθητές σε τοπικό επίπεδο. Οι πολίτες πρέπει να γνωρίζουν τι διακυβεύεται σε ευρωπαϊκό επίπεδο προκειμένου να προβούν στην επιλογή τους στις εκλογές του Ευρωπαϊκού Κοινοβουλίου. Ο διάλογος με τους πολίτες για τα ευρωπαϊκά θέματα ενθαρρύνει τη δημοκρατική συμμετοχή των πολιτών στη διαδικασία λήψης αποφάσεων της ΕΕ. Από τον Ιανουάριο του 2015, η σημερινή Επιτροπή έχει διοργανώσει 478 διαλόγους με τους πολίτες σε όλα τα κράτη μέλη, μεταξύ άλλων σε συνεργασία με θεσμικούς εταίρους, όπως το Ευρωπαϊκό Κοινοβούλιο, τα εθνικά κοινοβούλια, την Επιτροπή των Περιφερειών και την Ευρωπαϊκή Οικονομική και Κοινωνική Επιτροπή. Μεταξύ του Φεβρουαρίου 2018 και της 9ης Μαΐου 2019, η Επιτροπή θα διοργανώσει ή θα συμμετάσχει στη διοργάνωση περίπου 500 επιπλέον διαλόγων σε συνεργασία με τα κράτη μέλη, τις περιφερειακές ή τοπικές αρχές, καθώς και με το Ευρωπαϊκό Κοινοβούλιο και άλλα ευρωπαϊκά θεσμικά όργανα.

               (8)

               Αρκετά κράτη μέλη δήλωσαν πρόθυμα να προβούν σε ευρείες δημόσιες συζητήσεις σχετικά με το μέλλον της Ευρώπης, και τέτοιοι εθνικοί διάλογοι πραγματοποιούνται ήδη σε ορισμένα κράτη μέλη. Μέσω του διαλόγου με πολίτες σε ολόκληρη την Ευρώπη και μέσω της πραγματοποίησης εκδηλώσεων προβολής, οι οποίες διοργανώνονται σύμφωνα με τις εκάστοτε πολιτικές δομές και πρακτικές, τα κράτη μέλη θα μπορούσαν να συμβάλουν στην ευαισθητοποίηση των πολιτών σχετικά με τη σημασία της ψήφου τους προκειμένου να προσδιοριστεί το όραμα εκείνο που θα εγγυάται την καλύτερη προώθηση του ευρωπαϊκού εγχειρήματος. Οι εκδηλώσεις αυτές θα πρέπει να πραγματοποιηθούν στο διάστημα που μεσολαβεί μεταξύ της συνόδου των ηγετών της 23ης Φεβρουαρίου 2018 και της συνόδου κορυφής στην πόλη Sibiu, στις 9 Μαΐου 2019, λίγο πριν από τις εκλογές του Ευρωπαϊκού Κοινοβουλίου, όπου αναμένεται ότι οι αρχηγοί κρατών και κυβερνήσεων θα καταλήξουν σε συμπεράσματα όσον αφορά τα επόμενα βήματα της Ένωσης.

               (9)

               Τα ευρωπαϊκά πολιτικά κόμματα διαδραματίζουν βασικό ρόλο, αφενός, στη διαμόρφωση της ευρωπαϊκής πολιτικής συνείδησης, ενθαρρύνοντας τη συμμετοχή των ψηφοφόρων, και, αφετέρου, στην έκφραση της βούλησης των πολιτών της Ένωσης. Ο ρόλος αυτός είναι δυνατόν να ενισχυθεί εάν, κατά τους επόμενους μήνες, τα ευρωπαϊκά πολιτικά κόμματα προσεγγίσουν τα συνδεδεμένα με αυτά εθνικά κόμματα και την κοινωνία των πολιτών με σκοπό να τους ευαισθητοποιήσουν σχετικά με τις επιλογές όσον αφορά το μέλλον της Ευρώπης και τα συμφέροντα των πολιτών που εκπροσωπούν.

               (10)

               Το σύστημα των κορυφαίων υποψηφίων για το αξίωμα του προέδρου της Επιτροπής —«Spitzenkandidaten»— εφαρμόστηκε πρώτη φορά στις ευρωεκλογές του 2014.

               (11)

               Η διαδικασία αυτή συνέβαλε στην ενίσχυση της αποτελεσματικότητας και της δημοκρατικής νομιμότητας της Ένωσης, η οποία στηρίζεται στον διπλό πυλώνα της άμεσης εκπροσώπησης των πολιτών στο Ευρωπαϊκό Κοινοβούλιο και της έμμεσης εκπροσώπησής τους από τις κυβερνήσεις των κρατών μελών στο Ευρωπαϊκό Συμβούλιο και το Συμβούλιο. Έχει συμβάλει επίσης στην ενίσχυση της υποχρέωσης λογοδοσίας της Επιτροπής, σύμφωνα με το άρθρο 17 παράγραφος 7 της Συνθήκης για την Ευρωπαϊκή Ένωση. Η διαδικασία θα πρέπει να συνεχιστεί και να βελτιωθεί, ενόψει των εκλογών του 2019 για το Ευρωπαϊκό Κοινοβούλιο.

               (12)

               Τα ευρωπαϊκά και εθνικά πολιτικά κόμματα θα πρέπει να γνωστοποιήσουν αρκετό διάστημα πριν από την έναρξη της προεκλογικής εκστρατείας, ει δυνατόν έως το τέλος του 2018, τον υποψήφιο που υποστηρίζουν για το αξίωμα του προέδρου της Ευρωπαϊκής Επιτροπής και, ει δυνατόν έως τις αρχές του 2019, το πρόγραμμα του υποψηφίου. Με τον τρόπο αυτό θα καταδειχθεί με μεγαλύτερη διαφάνεια πώς συνδέεται η ατομική ψήφος του πολίτη της Ένωσης για ένα συγκεκριμένο πολιτικό κόμμα κατά τις εκλογές του Ευρωπαϊκού Κοινοβουλίου με τον υποψήφιο που υποστηρίζει το εν λόγω κόμμα για το αξίωμα του προέδρου της Επιτροπής, καθώς και με το όραμα του προσώπου αυτού για το μέλλον της Ευρώπης.

               (13)

               Επιλέγοντας τους κορυφαίους υποψηφίους τους με ανοιχτό, χωρίς αποκλεισμούς και διαφανή τρόπο, π.χ. μέσω «προκριματικών» εκλογών, τα ευρωπαϊκά πολιτικά κόμματα και τα εθνικά κόμματα-μέλη τους θα ενισχύσουν περαιτέρω αυτή τη διαδικασία. Τούτο θα συμβάλει επίσης στην προσέλκυση της προσοχής ενός ευρύτερου κοινού, καθώς και στην κινητοποίηση των ψηφοφόρων.

               (14)

               Το άρθρο 10 παράγραφος 4 της Συνθήκης για την Ευρωπαϊκή Ένωση και το άρθρο 12 παράγραφος 2 του Χάρτη των Θεμελιωδών Δικαιωμάτων της Ευρωπαϊκής Ένωσης αποδίδουν καθοριστικό ρόλο στα ευρωπαϊκά πολιτικά κόμματα. Το καθεστώς και η χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων ρυθμίζονται σε ευρωπαϊκό επίπεδο. Για λόγους διαφάνειας, ελέγχου και δημοκρατικής λογοδοσίας των ευρωπαϊκών πολιτικών κομμάτων, η Επιτροπή πρότεινε την αλλαγή των σχετικών κανόνων ενόψει των εκλογών του 2019 για το Ευρωπαϊκό Κοινοβούλιο (4). Ειδικότερα, προκειμένου να εξασφαλίσουν πρόσβαση σε χρηματοδότηση από τον γενικό προϋπολογισμό της Ευρωπαϊκής Ένωσης, τα συνδεδεμένα κόμματα θα πρέπει να δημοσιεύσουν το πρόγραμμα και το λογότυπο του αντίστοιχου ευρωπαϊκού πολιτικού κόμματος. Οι πολίτες θα πρέπει να έχουν λάβει εκ των προτέρων σαφείς και συναφείς πληροφορίες, προκειμένου να αντιληφθούν τον αντίκτυπο της ψήφου τους σε ευρωπαϊκό επίπεδο. Οι εκδηλώσεις των κομμάτων, όπως τα κομματικά συνέδρια, και οι εκλογικές εκστρατείες των εθνικών κομμάτων αποτελούν το καταλληλότερο και αποτελεσματικότερο πρόσθετο μέσο για να καταστούν γνωστοί και να προβληθούν περισσότερο οι δεσμοί αυτοί.

               (15)

               Για να ενισχυθεί η ευρωπαϊκή διάσταση αυτών των εκλογών θα πρέπει, αφενός, οι εκστρατείες για τις εκλογές του Ευρωπαϊκού Κοινοβουλίου να ξεκινήσουν πολύ νωρίτερα από ό,τι στο παρελθόν και, αφετέρου, οι ευρωπαϊκές διασυνδέσεις των εθνικών κομμάτων που συμμετέχουν στις εκλογές να γίνουν γνωστές πριν από την έναρξη της εκστρατείας.

               (16)

               Λαμβάνοντας υπόψη τις ιδιαιτερότητες του πολιτικού σκηνικού των κρατών μελών όσον αφορά τα εθνικά κόμματα, τα ευρωπαϊκά πολιτικά κόμματα καλούνται να γνωστοποιήσουν, πριν από την έναρξη της εκστρατείας και, κατά προτίμηση, κατά την ανακοίνωση των υποψηφίων τους για το αξίωμα του προέδρου της Επιτροπής, σε ποια πολιτική ομάδα του Ευρωπαϊκού Κοινοβουλίου σκοπεύουν να προσχωρήσουν ή ποια ομάδα σκοπεύουν να δημιουργήσουν κατά την επόμενη κοινοβουλευτική περίοδο. Με τον τρόπο αυτό θα ενισχυθεί περαιτέρω η διαφάνεια των δεσμών μεταξύ των εθνικών κομμάτων, αφενός, και των ευρωπαϊκών πολιτικών κομμάτων και πολιτικών ομάδων του Ευρωπαϊκού Κοινοβουλίου, αφετέρου.

               (17)

               Με την ενθάρρυνση και διευκόλυνση της παροχής πληροφοριών στους εκλογείς σχετικά με τους δεσμούς που υφίστανται μεταξύ των εθνικών και των ευρωπαϊκών πολιτικών κομμάτων, αφενός, κατά τη διάρκεια των προεκλογικών εκστρατειών για τις εκλογές του Ευρωπαϊκού Κοινοβουλίου, και, αφετέρου, στο μέτρο του δυνατού, στα ψηφοδέλτια που θα χρησιμοποιηθούν στις εν λόγω εκλογές, τα κράτη μέλη θα συμβάλουν στη μεγαλύτερη προβολή των ευρωπαϊκών πολιτικών κομμάτων και της πλατφόρμας που το καθένα από αυτά προτείνει καθ' όλη τη διάρκεια της ευρωπαϊκής εκλογικής διαδικασίας.

               (18)

               Οι πολίτες της Ένωσης έχουν το δικαίωμα του εκλέγειν και εκλέγεσθαι στις εκλογές για το Ευρωπαϊκό Κοινοβούλιο στο κράτος μέλος όπου επιλέγουν να ζουν, σύμφωνα με το άρθρο 22 παράγραφος 2 της Συνθήκης για τη λειτουργία της Ευρωπαϊκής Ένωσης. Η οδηγία 93/109/ΕΚ του Συμβουλίου ορίζει λεπτομέρειες άσκησης αυτού του δικαιώματος (5).

               (19)

               Προκειμένου να υποστηριχθούν η συμμετοχή των πολιτών και η ευρωπαϊκή διάσταση των εκλογών του Ευρωπαϊκού Κοινοβουλίου, θα ήταν σκόπιμο να επιδιωχθούν ο εντοπισμός και η διάδοση των βέλτιστων πρακτικών των κρατών μελών και των μέτρων που εφαρμόζουν τα κράτη μέλη κατά την προετοιμασία και διεξαγωγή των εκλογών, μεταξύ άλλων όσον αφορά το δικαίωμα ψήφου των ευρωπαίων πολιτών που κατοικούν σε άλλο κράτος μέλος, καθώς και να προωθηθεί η άσκηση των εκλογικών δικαιωμάτων ομάδων που υποεκπροσωπούνται, μεταξύ άλλων και των ατόμων με αναπηρίες.

               (20)

               Ενόψει των κινδύνων που διατρέχει η εκλογική διαδικασία από ενδεχόμενες επιθέσεις στον κυβερνοχώρο και παραπληροφόρηση, όπως συνέβη σε πρόσφατες εκλογές και εκστρατείες, θα πρέπει να ενθαρρυνθεί η ανταλλαγή εμπειριών μεταξύ των κρατών μελών για συναφή θέματα.

               (21)

               Τα κράτη μέλη, καθώς και τα ευρωπαϊκά και εθνικά πολιτικά κόμματα, έχουν ιδιαίτερη ευθύνη όσον αφορά την ενίσχυση του δημοκρατικού και αποτελεσματικού τρόπου διεξαγωγής των εκλογών για το Ευρωπαϊκό Κοινοβούλιο,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

      Συνεργασία με τους ευρωπαίους πολίτες σε δημόσιες συζητήσεις επί ευρωπαϊκών θεμάτων πριν από τις εκλογές για το Ευρωπαϊκό Κοινοβούλιο

               1.

               Αρχής γενομένης από τη σύνοδο των ηγετών της 23ης Φεβρουαρίου 2018, και λαμβάνοντας υπόψη τις αντίστοιχες πολιτικές δομές και πρακτικές τους σε εθνικό επίπεδο, τα κράτη μέλη θα πρέπει να διοργανώσουν εκδηλώσεις προβολής στο πλαίσιο των οποίων θα πραγματοποιηθούν δημόσιες συζητήσεις με συμμετοχή των πολιτών σχετικά με θέματα που αφορούν την Ευρωπαϊκή Ένωση και το μέλλον της Ευρώπης. Οι εκδηλώσεις αυτές θα πρέπει να συνεχιστούν μέχρι τη σύνοδο των ηγετών στο Sibiu στις 9 Μαΐου 2019, λίγο πριν από τις εκλογές του Ευρωπαϊκού Κοινοβουλίου
               Κατά την ίδια περίοδο, τα ευρωπαϊκά πολιτικά κόμματα και τα εθνικά κόμματα θα πρέπει να συμβάλουν στην αύξηση της ευαισθητοποίησης των πολιτών σχετικά με τα ζητήματα που διακυβεύονται σε επίπεδο Ένωσης και σχετικά με τον τρόπο με τον οποίο σκοπεύουν να χειριστούν τα ζητήματα αυτά κατά την προσεχή κοινοβουλευτική περίοδο.

      Υποστήριξη υποψηφίου για το αξίωμα του προέδρου της Ευρωπαϊκής Επιτροπής

               2.

               Αρκετά πριν από τις εκλογές για το Ευρωπαϊκό Κοινοβούλιο, και ει δυνατόν έως τα τέλη του 2018, κάθε ευρωπαϊκό πολιτικό κόμμα θα πρέπει να γνωστοποιήσει τον υποψήφιο που υποστηρίζει για το αξίωμα του προέδρου της Ευρωπαϊκής Επιτροπής. Ει δυνατόν έως τις αρχές του 2019 θα πρέπει επίσης να γνωστοποιήσουν το πολιτικό πρόγραμμα του υποψηφίου τους.
               Τα ευρωπαϊκά πολιτικά κόμματα και τα εθνικά κόμματα που συνδέονται με αυτά ενθαρρύνονται να επιλέξουν τους κορυφαίους υποψηφίους με ανοιχτό, χωρίς αποκλεισμούς και διαφανή τρόπο.
               Τα εθνικά πολιτικά κόμματα θα πρέπει να διασφαλίσουν ότι οι πολιτικές πληροφορίες τους, συμπεριλαμβανομένων των προεκλογικών πολιτικών εκπομπών τους, ενόψει των εκλογών για το Ευρωπαϊκό Κοινοβούλιο χρησιμοποιούνται επίσης για την ενημέρωση των πολιτών σχετικά με τον υποψήφιο που υποστηρίζουν για το αξίωμα του προέδρου της Ευρωπαϊκής Επιτροπής, καθώς και σχετικά με το πρόγραμμά του.

      Ενημέρωση ψηφοφόρων για τους δεσμούς μεταξύ εθνικών και ευρωπαϊκών πολιτικών κομμάτων

               3.

               Λαμβάνοντας υπόψη τις ιδιαιτερότητες του πολιτικού σκηνικού των κρατών μελών όσον αφορά τα εθνικά κόμματα, τα εθνικά πολιτικά κόμματα που συμμετέχουν στις εκλογές του Ευρωπαϊκού Κοινοβουλίου θα πρέπει να γνωστοποιήσουν, πριν από τις εν λόγω εκλογές και πριν από την έναρξη της προεκλογικής εκστρατείας, αν συνδέονται και με ποιο ευρωπαϊκό πολιτικό κόμμα, καθώς και το όνομα του κορυφαίου υποψηφίου τον οποίο υποστηρίζουν.
               Τα εθνικά πολιτικά κόμματα θα πρέπει να προβάλλουν εμφανώς, στο μέτρο του δυνατού, τις εν λόγω πληροφορίες, συμπεριλαμβανομένου, κατά περίπτωση, του λογότυπου του ευρωπαϊκού πολιτικού κόμματος, στο σύνολο του υλικού, των ανακοινώσεων και των πολιτικών εκπομπών της προεκλογικής εκστρατείας.
               Τα ευρωπαϊκά πολιτικά κόμματα καλούνται να γνωστοποιήσουν πριν από την έναρξη της εκστρατείας, και κατά προτίμηση κατά την ανακοίνωση των υποψηφίων τους για το αξίωμα του προέδρου της Επιτροπής, σε ποια πολιτική ομάδα του Ευρωπαϊκού Κοινοβουλίου σκοπεύουν να προσχωρήσουν ή ποια ομάδα σκοπεύουν να δημιουργήσουν κατά την επόμενη κοινοβουλευτική περίοδο.

      Ενθάρρυνση και διευκόλυνση της ενημέρωσης των ψηφοφόρων για τους δεσμούς μεταξύ εθνικών και ευρωπαϊκών πολιτικών κομμάτων

               4.

               Τα κράτη μέλη θα πρέπει να ενθαρρύνουν και να διευκολύνουν την παροχή πληροφοριών στο εκλογικό σώμα σχετικά με τους δεσμούς μεταξύ των εθνικών και των ευρωπαϊκών πολιτικών κομμάτων, καθώς και τους κορυφαίους υποψηφίους τους, πριν και κατά τη διάρκεια των εκλογών για το Ευρωπαϊκό Κοινοβούλιο, μεταξύ άλλων επιτρέποντας και ενθαρρύνοντας την επισήμανση των δεσμών αυτών στο υλικό της προεκλογικής εκστρατείας, στους ιστότοπους των εθνικών και περιφερειακών κομμάτων-μελών τους, και, ει δυνατόν, στα ψηφοδέλτια που χρησιμοποιούνται στις εν λόγω εκλογές.

      Αποτελεσματική διεξαγωγή

               5.

               Προκειμένου να διασφαλίσουν ότι οι ευρωπαίοι πολίτες που κατοικούν σε άλλο κράτος μέλος μπορούν να ασκήσουν το δικαίωμα του εκλέγειν στο εν λόγω κράτος μέλος, να προωθήσουν την άσκηση των εκλογικών δικαιωμάτων υποεκπροσωπούμενων ομάδων, μεταξύ των οποίων τα άτομα με αναπηρίες, και να υποστηρίξουν συνολικά τη δημοκρατική διενέργεια των εκλογών και να εξασφαλίσουν υψηλό ποσοστό συμμετοχής, οι αρμόδιες αρχές των κρατών μελών καλούνται να συνεδριάσουν την άνοιξη του 2018, με την υποστήριξη της Επιτροπής, προκειμένου να ανταλλάξουν βέλτιστες πρακτικές και πρακτικά μέτρα.
               Οι αρμόδιες εθνικές αρχές καλούνται ακόμη να προσδιορίσουν, βάσει των εμπειριών των κρατών μελών, βέλτιστες πρακτικές για τον εντοπισμό, τον μετριασμό και τη διαχείριση των κινδύνων που διατρέχει η εκλογική διαδικασία από επιθέσεις στον κυβερνοχώρο και παραπληροφόρηση.

      Η παρούσα σύσταση απευθύνεται στα κράτη μέλη και στα ευρωπαϊκά και εθνικά πολιτικά κόμματα.
      Βρυξέλλες, 14 Φεβρουαρίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  Σύσταση 2013/142/ΕΕ της Επιτροπής, της 12ης Μαρτίου 2013, για την ενίσχυση του δημοκρατικού και αποτελεσματικού τρόπου διεξαγωγής των εκλογών για το Ευρωπαϊκό Κοινοβούλιο (ΕΕ L 79 της 21.3.2013, σ. 29).

      (2)  Απόφαση της Επιτροπής της 31ης Ιανουαρίου 2018 σχετικά με έναν κώδικα δεοντολογίας για τα μέλη της Ευρωπαϊκής Επιτροπής [C(2018) 700 final].

      (3)  Απόφαση του Ευρωπαϊκού Κοινοβουλίου της 7ης Φεβρουαρίου 2018 σχετικά με την αναθεώρηση της συμφωνίας-πλαίσιο για τις σχέσεις μεταξύ του Ευρωπαϊκού Κοινοβουλίου και της Ευρωπαϊκής Επιτροπής [2017/2233(ACI)].

      (4)  Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΕ, Ευρατόμ) αριθ. 1141/2014 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, σχετικά με το καθεστώς και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων — COM(2017) 481 της 13ης Σεπτεμβρίου 2017.

      (5)  Οδηγία 93/109/ΕΚ του Συμβουλίου, της 6ης Δεκεμβρίου 1993, για τις λεπτομέρειες άσκησης αυτού του δικαιώματος του εκλέγειν και του εκλέγεσθαι κατά τις εκλογές του Ευρωπαϊκού Κοινοβουλίου από τους πολίτες της Ένωσης που κατοικούν σε κράτος μέλος του οποίου δεν είναι υπήκοοι (ΕΕ L 329 της 30.12.1993, σ. 34).


title: Σύσταση του Συμβουλίου, της 20ής Φεβρουαρίου 2018, σχετικά με τον διορισμό του Αντιπροέδρου της Ευρωπαϊκής Κεντρικής Τράπεζας

text:
               22.2.2018

               EL

               Επίσημη Εφημερίδα της Ευρωπαϊκής Ένωσης

               C 67/1

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 20ής Φεβρουαρίου 2018
   σχετικά με τον διορισμό του Αντιπροέδρου της Ευρωπαϊκής Κεντρικής Τράπεζας
   (2018/C 67/01)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 283, παράγραφος 2, και το άρθρο 139 παράγραφος 2 αυτού,
   Έχοντας υπόψη το Πρωτόκολλο αριθ. 4 για το Καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας και ιδίως το άρθρο 11 παράγραφος 2 αυτού,
   ΣΥΝΙΣΤΑ ΣΤΟ ΕΥΡΩΠΑΪΚΟ ΣΥΜΒΟΥΛΙΟ:
   Τον διορισμό του κ. Luis DE GUINDOS JURADO ως Αντιπροέδρου της Ευρωπαϊκής Κεντρικής Τράπεζας για θητεία οκτώ ετών από 1ης Ιουνίου 2018.

      Βρυξέλλες, 20 Φεβρουαρίου 2018.

            Για το Συμβούλιο

            Ο Πρόεδρος

         V. GORANOV


title: Σύσταση του Συμβουλίου, της 22ας Μαΐου 2018, για την προώθηση των κοινών αξιών, της εκπαίδευσης χωρίς αποκλεισμούς και της ευρωπαϊκής διάστασης της διδασκαλίας

text:
               7.6.2018

               EL

               Επίσημη Εφημερίδα της Ευρωπαϊκής Ένωσης

               C 195/1

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 22ας Μαΐου 2018
   για την προώθηση των κοινών αξιών, της εκπαίδευσης χωρίς αποκλεισμούς και της ευρωπαϊκής διάστασης της διδασκαλίας
   (2018/C 195/01)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 165 και 166,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η Ένωση βασίζεται σε κοινές αξίες και τις γενικές αρχές του σεβασμού της ανθρώπινης αξιοπρέπειας, της ελευθερίας, της δημοκρατίας, της ισότητας, του κράτους δικαίου, καθώς και του σεβασμού των ανθρώπινων δικαιωμάτων, συμπεριλαμβανομένων των δικαιωμάτων των ατόμων που ανήκουν σε μειονότητες, όπως ορίζονται στο άρθρο 2 της Συνθήκης για την Ευρωπαϊκή Ένωση. Σύμφωνα με το άρθρο 3 της Συνθήκης για την Ευρωπαϊκή Ένωση, σκοπός της Ένωσης να προβάλλει και να προωθεί τις αξίες της.

               (2)

               Εμπνεόμενη από αυτές τις αξίες, η Ένωση κατόρθωσε να συνενώσει χώρες, κοινωνίες και ανθρώπους σε ένα μοναδικό πολιτικό εγχείρημα, το οποίο έχει επιτρέψει στην Ευρώπη να διανύει τη μακρύτερη περίοδο ειρήνης στην ιστορία της, με αποτέλεσμα την προαγωγή της κοινωνικής σταθερότητας και της οικονομικής ευημερίας. Η υιοθέτηση από τα κράτη μέλη των αξιών που ορίζονται στη Συνθήκη δημιουργεί το κοινό έδαφος που αποτελεί το ιδιαίτερο χαρακτηριστικό του ευρωπαϊκού τρόπου ζωής και ταυτότητας και εξασφαλίζει στην Ένωση τη θέση της στην παγκόσμια σκηνή.

               (3)

               Η Ένωση και τα κράτη μέλη της αντιμετωπίζουν διαφόρων ειδών προκλήσεις συμπεριλαμβανομένων μεταξύ άλλων, του λαϊκισμού, της ξενοφοβίας, του διχαστικού εθνικισμού, των διακρίσεων, της διασποράς ψευδών ειδήσεων και της παραπληροφόρησης, καθώς και της πρόκλησης της ριζοσπαστικοποίησης που οδηγεί στον βίαιο εξτρεμισμό. Τα φαινόμενα αυτά θα μπορούσαν να αποτελέσουν σοβαρή απειλή για τα θεμέλια των δημοκρατιών μας, να υπονομεύσουν την εμπιστοσύνη στο κράτος δικαίου και τους δημοκρατικούς θεσμούς, και να παρεμποδίσουν την ανάπτυξη ενός κοινού αισθήματος του ανήκειν εντός και μεταξύ των ευρωπαϊκών κοινωνιών μας.

               (4)

               Η έλλειψη ενημέρωσης σχετικά με την προέλευση της ΕΕ, τους λόγους για τους οποίους δημιουργήθηκε και τη βασική λειτουργία της ευνοεί την παραπληροφόρηση και εμποδίζει τη διαμόρφωση τεκμηριωμένων απόψεων σχετικά με τις δράσεις της. Η γνώση της πολυμορφίας της Ένωσης και των κρατών μελών της ενισχύει τον αλληλοσεβασμό, την αλληλοκατανόηση και τη συνεργασία εντός και μεταξύ των κρατών μελών.

               (5)

               Η εκπαίδευση σε όλους τους τύπους της και σε όλες τις βαθμίδες και από νεαρή ηλικία διαδραματίζει καίριο ρόλο στην προαγωγή κοινών αξιών. Βοηθά στη διασφάλιση της κοινωνικής ένταξης, παρέχοντας σε κάθε παιδί ισότιμες ευκαιρίες στην επιτυχία. Παρέχει ευκαιρίες για να γίνει κάποιος ενεργός και κριτικά σκεπτόμενος πολίτης, ενώ βελτιώνει την κατανόηση της ευρωπαϊκής ταυτότητας.

               (6)

               Στο πλαίσιο της συνόδου των ηγετών τον Νοέμβριο του 2017 στο Γκέτεμποργκ, οι Ευρωπαίοι ηγέτες εξέτασαν τη σημασία της εκπαίδευσης και του πολιτισμού για το μέλλον της Ευρώπης. Στο πλαίσιο της συμβολής της στη συζήτηση, η Επιτροπή παρουσίασε το όραμά της για έναν Ευρωπαϊκό Χώρο Εκπαίδευσης και πρότεινε σειρά πρωτοβουλιών στην ανακοίνωσή της σχετικά με την «Ισχυροποίηση της ευρωπαϊκής ταυτότητας μέσω της εκπαίδευσης και του πολιτισμού» (1), στην οποία αναφέρεται ότι «η ισχυροποίηση της ευρωπαϊκής μας ταυτότητας παραμένει ουσιαστικής σημασίας, και η εκπαίδευση και ο πολιτισμός αποτελούν τους καλύτερους φορείς για τον σκοπό αυτόν».

               (7)

               Σε συνέχεια της συνόδου των ηγετών στο Γκέτεμποργκ, το Ευρωπαϊκό Συμβούλιο στα συμπεράσματά του της 14ης Δεκεμβρίου 2017 τόνισε ότι η παιδεία και ο πολιτισμός είναι κομβικής σημασίας για την οικοδόμηση συνεκτικών κοινωνιών χωρίς αποκλεισμούς και για τη διατήρηση της ανταγωνιστικότητάς μας (2).

               (8)

               Ένας από τους στόχους του στρατηγικού πλαισίου ΕΚ 2020 για την ευρωπαϊκή συνεργασία στον τομέα της εκπαίδευσης και της κατάρτισης (3), ήτοι η προαγωγή της ισότητας, της κοινωνικής συνοχής και της ιδιότητας του ενεργού πολίτη στα κοινά, διαμορφώθηκε βάσει της παραδοχής ότι η εκπαίδευση θα πρέπει να προωθεί τις διαπολιτισμικές ικανότητες, τις δημοκρατικές αξίες και τον σεβασμό των θεμελιωδών δικαιωμάτων, να προλαμβάνει και να καταπολεμά κάθε μορφή διακρίσεων και ρατσισμού, και να εξοπλίζει τους νέους και τους ενήλικες ώστε να αλληλεπιδρούν θετικά με τους ομοτίμους τους από διαφορετικά περιβάλλοντα.

               (9)

               Στη δήλωση του Παρισιού, την οποία ενέκριναν στις 17 Μαρτίου 2015 οι Ευρωπαίοι υπουργοί παιδείας, καταγραφόταν η δέσμευση των κρατών μελών να προάγουν τις κοινές αξίες, να ενισχύουν την κριτική σκέψη και την παιδεία στα μέσα ενημέρωσης και επικοινωνίας, την εκπαίδευση χωρίς αποκλεισμούς και τον διαπολιτισμικό διάλογο. Οι απαντήσεις στη δημόσια διαβούλευση που διεξήχθη σε επίπεδο ΕΕ (4) καταδεικνύουν με σαφήνεια ότι θα πρέπει να προωθηθεί η εκπαίδευση χωρίς αποκλεισμούς. Μόνο το 16 % των συμμετεχόντων στην έρευνα αισθάνονται ότι η εκπαίδευση επιτυγχάνει επί του παρόντος αυτόν τον στόχο· το 95 % αισθάνονται ότι η εκπαίδευση θα πρέπει να βοηθά τους νέους να κατανοήσουν τη σημασία των κοινών αξιών και ότι η Ένωση θα πρέπει να στηρίξει τα κράτη μέλη ώστε να επιτύχουν αυτόν τον στόχο (98 %).

               (10)

               Έρευνα του 2017 του δικτύου Ευρυδίκη για την εκπαίδευση που αφορά την ιδιότητα του πολίτη στα σχολεία της Ευρώπης καταδεικνύει ότι η εν λόγω εκπαίδευση βρίσκεται επί του παρόντος στο επίκεντρο σε μια σειρά ευρωπαϊκών χωρών. Ωστόσο, οι μισές σχεδόν χώρες δεν διαθέτουν ακόμη πολιτικές για την ένταξη της εκπαίδευσης που αφορά την ιδιότητα του πολίτη στην αρχική εκπαίδευση των εκπαιδευτικών. Ως εκ τούτου, οι εκπαιδευτικοί θα πρέπει να υποστηριχθούν και να ενδυναμωθούν μέσω της εφαρμογής μέτρων προκειμένου να διαμορφώσουν μια προοδευτική νοοτροπία και ένα ανοιχτό περιβάλλον μάθησης και να ασχοληθούν με διαφορετικές μαθησιακές ομάδες προκειμένου να διδάξουν τις ικανότητες που σχετίζονται με την ιδιότητα του πολίτη, να μεταδώσουν την κοινή κληρονομιά της Ευρώπης, να προωθήσουν τις κοινές αξίες και να λειτουργήσουν ως πρότυπα για τους εκπαιδευομένους.

               (11)

               Η ριζοσπαστικοποίηση που οδηγεί στον βίαιο εξτρεμισμό εξακολουθεί να αποτελεί οξύ πρόβλημα σε αρκετά κράτη μέλη. Η προαγωγή των κοινών αξιών ως φορέων κοινωνικής συνοχής και ένταξης, μεταξύ άλλων, μέσω πολιτικών για την εκπαίδευση, αποτελεί αναπόσπαστο μέρος της λύσης. Για την υποστήριξη των προσπαθειών των κρατών μελών, τον Ιούλιο του 2017 η Ευρωπαϊκή Επιτροπή προχώρησε στη σύσταση ομάδας εμπειρογνωμόνων υψηλού επιπέδου σχετικά με τη ριζοσπαστικοποίηση (5) με στόχο να προσδιοριστούν μέτρα στήριξης, μεταξύ άλλων, στον τομέα της εκπαίδευσης.

               (12)

               Τα πλέον πρόσφατα αποτελέσματα της έρευνας PISA και της έκθεσης του 2017 «Παρακολούθηση της εκπαίδευσης και της κατάρτισης» τονίζουν τον σύνδεσμο μεταξύ των ανισοτήτων στην εκπαίδευση και του κοινωνικοοικονομικού περιβάλλοντος των μαθητών. Τα στοιχεία της έρευνας PISA δείχνουν ότι οι επιδόσεις των μαθητών που προέρχονται από φτωχότερα νοικοκυριά είναι τρεις φορές πιο πιθανό να είναι χαμηλότερες σε σχέση με τους πιο ευκατάστατους ομολόγους τους και ότι οι μαθητές που προέρχονται από οικογένειες μεταναστών έχουν διπλάσιες πιθανότητες να παρουσιάσουν χαμηλές επιδόσεις σε σχέση με τους άλλους μαθητές. Προκειμένου να προληφθεί η περιθωριοποίηση των νέων, είναι ζωτικής σημασίας η διαμόρφωση δίκαιων εκπαιδευτικών συστημάτων χωρίς αποκλεισμούς που προάγουν συνεκτικές κοινωνίες, αποτελούν τη βάση για την ενεργό συμμετοχή του πολίτη στα κοινά και ενισχύουν την απασχολησιμότητα.

               (13)

               Σύμφωνα με τη διεθνή μελέτη του 2016 για την εκπαίδευση που αφορά την ιδιότητα του ενεργού πολίτη (International Civic and Citizenship Education Study 2016) της Διεθνούς ένωσης για την αξιολόγηση των εκπαιδευτικών επιδόσεων, η εθνική και η ευρωπαϊκή ταυτότητα μπορούν να συνυπάρχουν θετικά και δεν είναι αντικρουόμενες. Η μελέτη καταδεικνύει επίσης ότι οι μαθητές με υψηλότερα επίπεδα πολιτειακών γνώσεων έτειναν επίσης να είναι εκείνοι που υιοθέτησαν πιο ανεκτικές στάσεις.

               (14)

               Σε μελέτες του Ευρωβαρομέτρου αναδεικνύεται η ύπαρξη ιδιαίτερα χαμηλού επιπέδου γνώσεων σχετικά με την Ένωση. Σύμφωνα με δημοσκόπηση του 2014, το 44 % των πολιτών αισθάνονται ότι κατανοούν σε περιορισμένο βαθμό τον τρόπο λειτουργίας της Ένωσης, ενώ έρευνα του 2011 δείχνει ότι μια σχετική πλειοψηφία αισθάνεται ότι δεν είναι καλά ενημερωμένη σχετικά με την Ευρωπαϊκή Ένωση. Η ίδια μελέτη αποκάλυψε επίσης ότι το ένα τρίτο των πολιτών δεν γνωρίζει τον ακριβή αριθμό των κρατών μελών της Ένωσης. Η μελέτη του Ευρωβαρομέτρου για το 2017 δείχνει ότι το 89 % των νέων Ευρωπαίων συμφωνεί ότι οι εθνικές κυβερνήσεις θα πρέπει να ενισχύσουν τη σχολική εκπαίδευσή τους αναφορικά με τα δικαιώματα και τις υποχρεώσεις που έχουν ως πολίτες της Ένωσης. Τέλος, στην πλέον πρόσφατη έρευνα του Ευρωβαρομέτρου επισημαίνεται ότι το 35 % των συμμετεχόντων στην έρευνα θεωρούν ότι το πλέον χρήσιμο στοιχείο για το μέλλον της Ευρώπης είναι η ύπαρξη συγκρίσιμων εκπαιδευτικών προτύπων.

               (15)

               Σε αυτό το πλαίσιο, είναι ουσιαστικής σημασίας τα κράτη μέλη να επιταχύνουν τις προσπάθειές τους ώστε να υλοποιήσουν περαιτέρω όλους τους στόχους της δήλωσης του Παρισιού του 2015. Είναι ιδιαίτερα σημαντικό να συνεχιστεί η προαγωγή των κοινών αξιών ως φορέων συνοχής και ένταξης, να προωθηθεί η διαμόρφωση περιβαλλόντων συμμετοχικής μάθησης σε όλες τις βαθμίδες της εκπαίδευσης, να βελτιωθεί η κατάρτιση των εκπαιδευτικών σχετικά με την ιδιότητα του πολίτη και την πολυμορφία και να ενισχυθούν οι δεξιότητες όλων των εκπαιδευομένων που σχετίζονται με την παιδεία στα μέσα ενημέρωσης και επικοινωνίας και την κριτική σκέψη.

               (16)

               Η διασφάλιση αποτελεσματικής ισότιμης πρόσβασης σε ποιοτική εκπαίδευση χωρίς αποκλεισμούς για όλους τους εκπαιδευομένους, συμπεριλαμβανομένων όσων προέρχονται από οικογένειες μεταναστών, όσων προέρχονται από μειονεκτούντα κοινωνικοοικονομικά περιβάλλοντα, όσων έχουν ειδικές ανάγκες και όσων έχουν αναπηρίες -σύμφωνα με τη σύμβαση για τα δικαιώματα των ατόμων με αναπηρία- είναι απολύτως απαραίτητη για τη διαμόρφωση πιο συνεκτικών κοινωνιών. Στο πλαίσιο του εν λόγω εγχειρήματος, τα κράτη μέλη μπορούν να αξιοποιήσουν τα υφιστάμενα μέσα της Ένωσης, ιδίως το πρόγραμμα «Erasmus+», τα ευρωπαϊκά διαρθρωτικά και επενδυτικά ταμεία, το πρόγραμμα «Δημιουργική Ευρώπη», το πρόγραμμα «Ευρώπη για τους πολίτες», το πρόγραμμα «Δικαιώματα, ισότητα και ιδιότητα του πολίτη», το Ευρωπαϊκό Σώμα Αλληλεγγύης και το πρόγραμμα «Ορίζων 2020», καθώς και την καθοδήγηση και την εμπειρογνωμοσύνη του Ευρωπαϊκού Φορέα για την Ειδική Αγωγή και την Ενταξιακή Εκπαίδευση.

               (17)

               Το πρόγραμμα «Erasmus+» είναι η απόδειξη ότι η κινητικότητα και οι διασυνοριακές επαφές είναι ένας αποτελεσματικός τρόπος να βιώσει κανείς την ευρωπαϊκή ταυτότητα. Είναι απαραίτητο όλες οι κατηγορίες εκπαιδευόμενων σε όλη την Ευρώπη να επωφεληθούν εξίσου από τις ευκαιρίες που παρέχει το εν λόγω πρόγραμμα, ιδίως μέσω σχολικών ανταλλαγών μεταξύ των κρατών μελών. Η εικονική κινητικότητα, ιδίως μέσω του δικτύου e-Twinning, αποτελεί εξαιρετικό εργαλείο που επιτρέπει την άμεση επαφή μεταξύ των μαθητών, και κατά τα επόμενα έτη θα χρησιμοποιηθεί σε ευρύτερη κλίμακα και σε συνδυασμό με τη φυσική κινητικότητα.

               (18)

               Η εισαγωγή μιας ευρωπαϊκής διάστασης της διδασκαλίας θα πρέπει να αποσκοπεί στο να βοηθηθούν οι εκπαιδευόμενοι να βιώσουν την ευρωπαϊκή ταυτότητα σε όλη την πολυμορφία της και στο να ενισχυθεί ένα θετικό και χωρίς αποκλεισμούς ευρωπαϊκό αίσθημα του ανήκειν που θα συμπληρώνει τις τοπικές, περιφερειακές και εθνικές τους ταυτότητες και παραδόσεις. Είναι επίσης σημαντική για την προαγωγή καλύτερης κατανόησης για την Ένωση, καθώς και την κατανόηση των κρατών μελών της.

               (19)

               Η παρούσα σύσταση σέβεται πλήρως τις αρχές της επικουρικότητας και της αναλογικότητας. Το περιεχόμενο της παρούσας σύστασης δεν θίγει τις υφιστάμενες εθνικές πρωτοβουλίες στους εν λόγω τομείς, ιδίως στον τομέα της εκπαίδευσης για την ιδιότητα του πολίτη.

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

      Τα κράτη μέλη θα πρέπει:

      Προαγωγή των κοινών αξιών

               1.

               να βελτιώσουν την υιοθέτηση των κοινών αξιών που ορίζονται στο άρθρο 2 της Συνθήκης για την Ευρωπαϊκή Ένωση από νεαρή ηλικία και σε όλες τις βαθμίδες και τους τύπους της εκπαίδευσης και της κατάρτισης με μια διά βίου προοπτική προκειμένου να ενισχυθεί η κοινωνική συνοχή και ένα θετικό και χωρίς αποκλεισμούς κοινό αίσθημα του ανήκειν σε τοπικό, περιφερειακό, εθνικό και ενωσιακό επίπεδο.

               2.

               να εξακολουθήσουν να υλοποιούν τις δεσμεύσεις της δήλωσης του Παρισιού, ιδίως μέσω:

                           α)

                           της προώθησης της εκπαίδευσης που σχετίζεται με την ιδιότητα του ενεργού πολίτη και με τις ηθικές αρχές και αξίες καθώς και ενός προοδευτικού κλίματος στην τάξη με σκοπό την προαγωγή ανεκτικών και δημοκρατικών στάσεων, καθώς και κοινωνικών και διαπολιτισμικών ικανοτήτων αλλά και ικανοτήτων που σχετίζονται με την ιδιότητα του πολίτη,

                           β)

                           της ενίσχυσης της κριτικής σκέψης και της παιδείας στα μέσα ενημέρωσης και επικοινωνίας, ιδίως σε ό,τι αφορά τη χρήση του διαδικτύου και των μέσων κοινωνικής δικτύωσης, με σκοπό την ευαισθητοποίηση σχετικά με τους κινδύνους που συνδέονται με την αξιοπιστία των πηγών των πληροφοριών και τη διαμόρφωση ορθής κρίσης,

                           γ)

                           της χρήσης υφιστάμενων ή, όπου αρμόζει, της ανάπτυξης νέων δομών που προάγουν την ενεργό συμμετοχή των εκπαιδευτικών, των γονέων, των μαθητών και της ευρύτερης κοινότητας στο σχολείο, και

                           δ)

                           της υποστήριξης ευκαιριών για τη δημοκρατική συμμετοχή των νέων και για την ενεργό, υπεύθυνη και με κριτικό πνεύμα συμμετοχή τους στην κοινότητα.

               3.

               να αξιοποιήσουν αποτελεσματικά τα υφιστάμενα εργαλεία για την προώθηση της εκπαίδευσης που σχετίζεται με την ιδιότητα του πολίτη, όπως το πλαίσιο ικανοτήτων για την ανάπτυξη του δημοκρατικού πνεύματος του Συμβουλίου της Ευρώπης.

      Παροχή εκπαίδευσης χωρίς αποκλεισμούς

               4.

               να προωθούν την εκπαίδευση χωρίς αποκλεισμούς για όλους τους εκπαιδευομένους, ιδίως μέσω:

                           α)

                           της ένταξης όλων των εκπαιδευομένων σε ποιοτική εκπαίδευση από την προσχολική ηλικία και για όλη τη ζωή τους,

                           β)

                           της παροχής της απαραίτητης υποστήριξης σε όλους τους εκπαιδευόμενους σύμφωνα με τις ιδιαίτερες ανάγκες τους, συμπεριλαμβανομένων όσων προέρχονται από μειονεκτούντα κοινωνικοοικονομικά περιβάλλοντα, όσων προέρχονται από οικογένειες μεταναστών, όσων έχουν ειδικές ανάγκες και των πλέον ταλαντούχων εκπαιδευομένων,

                           γ)

                           της διευκόλυνσης της μετάβασης μεταξύ των διαφόρων εκπαιδευτικών διαδρομών και βαθμίδων και της διασφάλισης της παροχής επαρκούς εκπαιδευτικής καθοδήγησης και επαγγελματικού προσανατολισμού.

               5.

               να αξιοποιήσουν αποτελεσματικά τον Ευρωπαϊκό Φορέα για την Ειδική Αγωγή και την Ενταξιακή Εκπαίδευση, σε εθελοντική βάση, προκειμένου να εφαρμόσουν και να παρακολουθούν την επιτυχημένη εφαρμογή ενταξιακών προσεγγίσεων στα εκπαιδευτικά τους συστήματα.

      Προώθηση μιας ευρωπαϊκής διάστασης της διδασκαλίας

               6.

               να προωθήσουν μια ευρωπαϊκή διάσταση της διδασκαλίας ενθαρρύνοντας:

                           α)

                           την κατανόηση του ευρωπαϊκού πλαισίου και της κοινής κληρονομιάς και αξιών και την ευαισθητοποίηση σχετικά με την ενότητα και την κοινωνική, πολιτιστική και ιστορική πολυμορφία της Ένωσης και των κρατών μελών της,

                           β)

                           την κατανόηση της προέλευσης, των αξιών και της λειτουργίας της Ένωσης,

                           γ)

                           τη συμμετοχή των μαθητών και των εκπαιδευτικών στο δίκτυο e-Twinning, στη διασυνοριακή κινητικότητα και σε διακρατικά έργα, ιδίως για τα σχολεία,

                           δ)

                           τοπικά έργα για την ευαισθητοποίηση και τη βελτίωση της κατανόησης σχετικά με την Ευρωπαϊκή Ένωση σε μαθησιακά περιβάλλοντα, ιδίως μέσω της άμεσης αλληλεπίδρασης με τους νέους, όπως ο ετήσιος εορτασμός, σε εθελοντική βάση, της «Ημέρας της Ευρωπαϊκής Ένωσης» σε μαθησιακά περιβάλλοντα.

      Υποστήριξη του εκπαιδευτικού προσωπικού και της διδασκαλίας

               7.

               να παρέχουν στο εκπαιδευτικό προσωπικό τη δυνατότητα να προάγει τις κοινές αξίες και να παρέχει εκπαίδευση χωρίς αποκλεισμούς, μέσω:

                           α)

                           της εφαρμογής μέτρων ενδυνάμωσης του εκπαιδευτικού προσωπικού που θα τους βοηθούν να μεταδίδουν τις κοινές αξίες και να προάγουν την ενεργό συμμετοχή στα κοινά, ενώ ταυτόχρονα θα μεταδίδουν το αίσθημα του ανήκειν, ανταποκρινόμενοι στις ποικίλες ανάγκες των εκπαιδευομένων, και

                           β)

                           της προώθησης της αρχικής και της συνεχούς εκπαίδευσης, ανταλλαγών και δραστηριοτήτων μάθησης και συμβουλευτικής από ομοτίμους, καθώς και της παροχής συμβουλών και καθοδήγησης για το εκπαιδευτικό προσωπικό.

      Μέτρα εφαρμογής

               8.

               να επανεξετάσουν και, όπου είναι απαραίτητο, να βελτιώσουν τις υφιστάμενες πολιτικές και πρακτικές στον τομέα της εκπαίδευσης, της κατάρτισης και της μη τυπικής μάθησης, με σκοπό την ανταπόκριση στις παρούσες συστάσεις,

               9.

               να εντοπίσουν τις ανάγκες και να ενισχύσουν τη δημόσια συμμετοχή, με χρήση υφιστάμενων στοιχείων ή, όπου αρμόζει, με συλλογή νέων στοιχείων, προκειμένου να βελτιωθεί η χάραξη τεκμηριωμένης πολιτικής σχετικά με τις κοινωνικές διαστάσεις και τις διαστάσεις που άπτονται της ιδιότητας του πολίτη στον τομέα της εκπαίδευσης και της κατάρτισης,

               10.

               να συνεχίσουν τη συνεργασία με βάση τα πλαίσια στρατηγικής συνεργασίας της ΕΕ στους τομείς της εκπαίδευσης και της κατάρτισης, της νεολαίας, του αθλητισμού και του πολιτισμού, μέσω της μάθησης και της συμβουλευτικής από ομοτίμους και της ανταλλαγής ορθών πρακτικών με σκοπό την προαγωγή των κοινών αξιών,

               11.

               να αξιοποιήσουν αποτελεσματικά τα ενωσιακά χρηματοδοτικά μέσα, ιδίως το πρόγραμμα «Erasmus+», τα ευρωπαϊκά διαρθρωτικά και επενδυτικά ταμεία, το πρόγραμμα «Δημιουργική Ευρώπη», το πρόγραμμα «Ευρώπη για τους πολίτες», το πρόγραμμα «Δικαιώματα, ισότητα και ιδιότητα του πολίτη» και το πρόγραμμα «Ορίζων 2020», με σκοπό την εφαρμογή των εν λόγω συστάσεων.

         ΕΠΙΔΟΚΙΜΑΖΕΙ ΤΗΝ ΠΡΟΘΕΣΗ ΤΗΣ ΕΠΙΤΡΟΠΗΣ:

               12.

               να υποστηρίξει τα κράτη μέλη όσον αφορά την εφαρμογή των διατάξεων της παρούσας σύστασης μέσω των διαθέσιμων εργαλείων και χρηματοδοτικών μέσων, όπως είναι το πρόγραμμα Erasmus+, ιδίως μέσω της μαθησιακής κινητικότητας σε όλες τις βαθμίδες της εκπαίδευσης, με έμφαση στα σχολεία, στα διακρατικά έργα. […] στο δίκτυο e-Twinning, καθώς και στις δραστηριότητες Jean Monnet,

               13.

               να υποστηρίξει εθνικές και περιφερειακές μεταρρυθμίσεις πολιτικής και βελτιώσεις της πρακτικής μέσω του στρατηγικού πλαισίου ΕΚ 2020 για την ευρωπαϊκή συνεργασία στον τομέα της εκπαίδευσης και της κατάρτισης καθώς και τυχόν διαδόχου πλαισίου,

               14.

               όπου αρμόζει, να αναπτύξει και να επανεξετάζει τακτικά πρακτικά εργαλεία αναφοράς και έγγραφα καθοδήγησης για τους υπευθύνους χάραξης πολιτικής και τους επαγγελματίες, και να υποστηρίξει την έρευνα και τη συμμετοχή των ενδιαφερόμενων μερών με σκοπό την κάλυψη των γνωσιακών αναγκών,

               15.

               να αξιολογεί τις δράσεις που υλοποιούνται ως ανταπόκριση στην παρούσα σύσταση, ιδίως μέσω του στρατηγικού πλαισίου ΕΚ 2020, συμπεριλαμβανομένης της έκθεσης «Παρακολούθηση της εκπαίδευσης και της κατάρτισης».

      Βρυξέλλες, 22 Μαΐου 2018.

            Για το Συμβούλιο

            Ο Πρόεδρος

         K. VALCHEV

      (1)  COM(2017) 673 τελικό

      (2)  EUCO 19/1/17 REV 1

      (3)  Κοινή έκθεση για το 2015 του Συμβουλίου και της Επιτροπής σχετικά με την εφαρμογή του στρατηγικού πλαισίου για την ευρωπαϊκή συνεργασία στον τομέα της εκπαίδευσης και της κατάρτισης (ΕΚ 2020) — Νέες προτεραιότητες για την ευρωπαϊκή συνεργασία στον τομέα της εκπαίδευσης και της κατάρτισης (ΕΕ C 417 της 15.12.2015, σ. 25)

      (4)  SWD(2018)13 τελικό

      (5)  Απόφαση της Επιτροπής, της 27ης Ιουλίου 2017, για τη σύσταση της ομάδας εμπειρογνωμόνων υψηλού επιπέδου της Επιτροπής σχετικά με τη ριζοσπαστικοποίηση (ΕΕ C 252 της 3.8.2017, σ. 3).


title: Σύσταση του Συμβουλίου, της 22ας Ιουνίου 2018, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στην Ουγγαρία

text:
               27.6.2018

               EL

               Επίσημη Εφημερίδα της Ευρωπαϊκής Ένωσης

               C 223/1

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 22ας Ιουνίου 2018
   με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στην Ουγγαρία
   (2018/C 223/01)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 121 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1) και ιδίως το άρθρο 10 παράγραφος 2 δεύτερο εδάφιο,
   Έχοντας υπόψη τη σύσταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Σύμφωνα με το άρθρο 121 της Συνθήκης, τα κράτη μέλη οφείλουν να προωθούν υγιή δημόσια οικονομικά μεσοπρόθεσμα μέσω του συντονισμού των οικονομικών πολιτικών και της πολυμερούς εποπτείας, με σκοπό να αποφεύγονται τα υπερβολικά δημοσιονομικά ελλείμματα.

               (2)

               Το σύμφωνο Σταθερότητας και Ανάπτυξης (ΣΣΑ) βασίζεται στον στόχο της υγιούς δημοσιονομικής κατάστασης, ως μέσου ενίσχυσης των συνθηκών για σταθερότητα τιμών και ισχυρή αειφόρο ανάπτυξη που ευνοούν τη δημιουργία απασχόλησης.

               (3)

               Στις 12 Ιουλίου 2016, το Συμβούλιο εξέδωσε σύσταση να επιτύχει η Ουγγαρία δημοσιονομική προσαρμογή 0,6 % του ΑΕΠ το 2017 εκτός εάν ο μεσοπρόθεσμος δημοσιονομικός στόχος μπορούσε να επιτευχθεί με μικρότερη προσπάθεια (2).

               (4)

               Με βάση τις εαρινές προβλέψεις της Επιτροπής του 2018 και τα απολογιστικά στοιχεία του 2017 που επικυρώθηκαν από την Eurostat, η αύξηση των δημόσιων δαπανών, εκτός των μέτρων διακριτικής ευχέρειας στο σκέλος των εσόδων και των έκτακτων μέτρων, ήταν πολύ υψηλότερη από την ισχύουσα τιμή αναφοράς για τις δαπάνες το 2017, γεγονός που υποδεικνύει σημαντική απόκλιση από την απαιτούμενη διαρθρωτική προσαρμογή (δηλαδή απόκλιση της τάξεως του 2,4 % του ΑΕΠ). Το 2017, από τη θέση -1,8 % του δυνητικού ΑΕΠ το 2016, το διαρθρωτικό ισοζύγιο επιδεινώθηκε στο -3,1 % του ΑΕΠ, γεγονός που επίσης υποδεικνύει σημαντική απόκλιση (δηλαδή απόκλιση της τάξεως του 1,4 % του ΑΕΠ). Από τη συνολική αξιολόγηση προέκυψε ότι η τιμή αναφοράς για τις δαπάνες επηρεάστηκε αρνητικά από τρία στοιχεία, δηλαδή του πολύ χαμηλού μεσοπρόθεσμου δυνητικού ρυθμού ανάπτυξης και αποπληθωριστή ΑΕΠ στον οποίο βασίζεται η τιμή αναφοράς για τις δαπάνες, καθώς και διαρκή επίδραση στα έσοδα. Μετά τη διόρθωση για τους εν λόγω παράγοντες, η τιμή αναφοράς για τις δαπάνες φαίνεται ότι αντικατοπτρίζει κατάλληλα τη δημοσιονομική προσπάθεια και υποδεικνύει σημαντική απόκλιση. Το συμπέρασμα αυτό επιβεβαιώνεται από την αξιολόγηση του πυλώνα του διαρθρωτικού ισοζυγίου η οποία, λαμβάνοντας υπόψη τις επιπτώσεις της μείωσης των δαπανών για τους τόκους, της μεταβλητότητας των επενδύσεων και των έκτακτων εσόδων, εξακολουθεί να υποδεικνύει σημαντική απόκλιση. Η συνολική αξιολόγηση οδηγεί συνεπώς στο συμπέρασμα ότι η παρατηρούμενη απόκλιση από τον μεσοπρόθεσμο δημοσιονομικό στόχο το 2017 είναι σημαντική.

               (5)

               Στις 23 Μαΐου 2018, ύστερα από συνολική αξιολόγηση, η Επιτροπή θεώρησε ότι παρατηρείται σημαντική απόκλιση από την πορεία προσαρμογής προς τον μεσοπρόθεσμο δημοσιονομικό στόχο στην Ουγγαρία και εξέδωσε προειδοποίηση προς την Ουγγαρία σύμφωνα με το άρθρο 121 παράγραφος 4 της Συνθήκης και το άρθρο 10 παράγραφος 2 πρώτο εδάφιο του κανονισμού (ΕΚ) αριθ. 1466/97.

               (6)

               Σύμφωνα με το άρθρο 10 παράγραφος 2 δεύτερο εδάφιο του κανονισμού (ΕΚ) αριθ. 1466/97, εντός μηνός από την ημερομηνία έκδοσης της προειδοποίησης, το Συμβούλιο οφείλει να απευθύνει σύσταση στο οικείο κράτος μέλος να λάβει τα απαραίτητα μέτρα πολιτικής. Ο κανονισμός (ΕΚ) αριθ. 1466/97 προβλέπει ότι η σύσταση τάσσει προθεσμία πέντε το πολύ μηνών στο κράτος μέλος για την αντιμετώπιση της απόκλισης. Στη βάση αυτή, η προθεσμία της 15ης Οκτωβρίου 2018 εντός της οποίας η Ουγγαρία θα πρέπει να αντιμετωπίσει την απόκλιση φαίνεται εύλογη. Εντός της προθεσμίας αυτής, η Ουγγαρία θα πρέπει να υποβάλει έκθεση σχετικά με τα μέτρα που έχει λάβει ανταποκρινόμενη στην παρούσα σύσταση.

               (7)

               Το διαρθρωτικό ισοζύγιο της Ουγγαρίας το 2017 εκτιμάται ότι έχει αποκλίνει κατά 1,6 % του ΑΕΠ από τον μεσοπρόθεσμο δημοσιονομικό στόχο για διαρθρωτικό έλλειμμα της τάξεως του -1,5 % του ΑΕΠ. Βάσει των εαρινών προβλέψεων της Επιτροπής του 2018 για το κενό παραγωγής, η Ουγγαρία είναι σε περίοδο ευνοϊκής οικονομικής συγκυρίας το 2018. Ο δείκτης χρέους της γενικής κυβέρνησης της Ουγγαρίας είναι πάνω από το όριο του 60 % του ΑΕΠ. Η ελάχιστη απαιτούμενη διαρθρωτική προσπάθεια που ορίζει ο κανονισμός (ΕΚ) αριθ. 1466/97 και ο πίνακας προσαρμογής που συμφωνήθηκε από κοινού στο πλαίσιο του ΣΣΑ, που συνεκτιμά τις επικρατούσες οικονομικές συνθήκες και τις ανησυχίες περί βιωσιμότητας, ανέρχεται σε τουλάχιστον 1 % του ΑΕΠ για το 2018. Οι εαρινές προβλέψεις της Επιτροπής του 2018 προβλέπουν περαιτέρω επιδείνωση του διαρθρωτικού ισοζυγίου κατά 0,5 % του ΑΕΠ το 2018. Συνεπώς, μια ελάχιστη βελτίωση του διαρθρωτικού ισοζυγίου κατά 1 % του ΑΕΠ το 2018 μεταφράζεται στην ανάγκη να ληφθούν μέτρα συνολικής απόδοσης της τάξεως του 1,5 % του ΑΕΠ σε σχέση το ισχύον βασικό σενάριο αναφοράς των εαρινών προβλέψεων του 2018 της Επιτροπής. Δεδομένου του σημαντικού μεγέθους της απαιτούμενης διαρθρωτικής προσπάθειας εξυγίανσης που απορρέει από την ελάχιστη απαίτηση προσαρμογής, είναι σκόπιμο να μην ζητηθεί καμία πρόσθετη απαιτούμενη προσαρμογή που να υπερβαίνει την ελάχιστη απαίτηση του 1 % του ΑΕΠ.

               (8)

               Η απαιτούμενη βελτίωση του διαρθρωτικού ισοζυγίου κατά 1 % του ΑΕΠ το 2018 είναι συνεπής με τον ονομαστικό ρυθμό αύξησης των καθαρών πρωτογενών κρατικών δαπανών που δεν θα υπερβαίνει το 2,8 % το 2018.

               (9)

               Είναι σκόπιμο να δημοσιοποιηθεί η παρούσα σύσταση.

               (10)

               Προκειμένου να επιτύχει τους συνιστώμενους δημοσιονομικούς στόχους, είναι σημαντικό η Ουγγαρία να θεσπίσει και να εφαρμόσει αυστηρά τα αναγκαία μέτρα και να παρακολουθεί εκ του σύνεγγυς την εξέλιξη των τρεχουσών δαπανών,

         ΣΥΝΙΣΤΑ ΣΤΗΝ ΟΥΓΓΑΡΙΑ:

               1)

               να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών κρατικών δαπανών δεν θα υπερβαίνει το 2,8 % το 2018, γεγονός που αντιστοιχεί σε ετήσια διαρθρωτική προσαρμογή της τάξεως του 1 % του ΑΕΠ, θέτοντας έτσι το κράτος μέλος σε κατάλληλη πορεία προσαρμογής για την επίτευξη του μεσοπρόθεσμου δημοσιονομικού στόχου,

               2)

               να χρησιμοποιήσει τυχόν έκτακτα έσοδα για τη μείωση του ελλείμματος· τα μέτρα δημοσιονομικής εξυγίανσης θα πρέπει να εξασφαλίζουν μόνιμη βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο,

               3)

               να υποβάλει έκθεση στο Συμβούλιο έως τις 15 Οκτωβρίου 2018 σχετικά με τα μέτρα που έχει λάβει ανταποκρινόμενη στην παρούσα σύσταση· η έκθεση θα πρέπει να παρέχει επαρκώς προσδιορισμένα μέτρα που έχουν εξαγγελθεί με αξιόπιστο τρόπο, συμπεριλαμβανομένων των δημοσιονομικών επιπτώσεων καθενός από αυτά, καθώς και επικαιροποιημένες και λεπτομερείς δημοσιονομικές προβλέψεις για το 2018.

      Η παρούσα σύσταση απευθύνεται στην Ουγγαρία.
      Λουξεμβούργο, 22 Ιουνίου 2018.

            Για το Συμβούλιο

            Ο Πρόεδρος

         V. GORANOV

      (1)  ΕΕ L 209 της 2.8.1997, σ. 1.

      (2)  Σύσταση του Συμβουλίου, της 12ης Ιουλίου 2016, σχετικά με το Εθνικό Πρόγραμμα Μεταρρυθμίσεων της Ουγγαρίας για το 2016 και τη διατύπωση γνώμης του Συμβουλίου σχετικά με το Πρόγραμμα Σύγκλισης της Ουγγαρίας για το 2016 (ΕΕ C 299 της 18.8.2016, σ. 49).


title: Σύσταση του Συμβουλίου, της 22ας Ιουνίου 2018, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία

text:
               27.6.2018

               EL

               Επίσημη Εφημερίδα της Ευρωπαϊκής Ένωσης

               C 223/3

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 22ας Ιουνίου 2018
   με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία
   (2018/C 223/02)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 10 παράγραφος 2 δεύτερο εδάφιο,
   Έχοντας υπόψη τη σύσταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Σύμφωνα με το άρθρο 121 της Συνθήκης, τα κράτη μέλη οφείλουν να προωθούν υγιή δημόσια οικονομικά μεσοπρόθεσμα μέσω του συντονισμού των οικονομικών πολιτικών και της πολυμερούς εποπτείας, με σκοπό να αποφεύγονται τα υπερβολικά δημοσιονομικά ελλείμματα.

               (2)

               Το σύμφωνο Σταθερότητας και Ανάπτυξης (ΣΣΑ) βασίζεται στον στόχο της υγιούς δημοσιονομικής κατάστασης, ως μέσου ενίσχυσης των συνθηκών για σταθερότητα τιμών και ισχυρή αειφόρο ανάπτυξη που ευνοούν τη δημιουργία απασχόλησης.

               (3)

               Στις 16 Ιουνίου 2017, το Συμβούλιο εξέδωσε σύσταση (2) να λάβει η Ρουμανία τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών κρατικών δαπανών (3) δεν θα υπερβαίνει το 3,3 % το 2017, κάτι που αντιστοιχεί σε ετήσια διαρθρωτική προσαρμογή ύψους 0,5 % του ΑΕγχΠ, θέτοντας έτσι τη χώρα σε κατάλληλη πορεία προσαρμογής για την επίτευξη του μεσοπρόθεσμου δημοσιονομικού στόχου. Στις 5 Δεκεμβρίου 2017, το Συμβούλιο κατέληξε στο συμπέρασμα ότι η Ρουμανία δεν είχε αναλάβει αποτελεσματική δράση σε εφαρμογή της σύστασης του Συμβουλίου της 16ης Ιουνίου 2017. Στη βάση αυτή, στις 5 Δεκεμβρίου 2017 το Συμβούλιο εξέδωσε αναθεωρημένη σύσταση (4) να λάβει η Ρουμανία τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,3 % το 2018, ποσοστό που αντιστοιχεί σε ετήσια διαρθρωτική προσαρμογή ύψους 0,8 % του ΑΕγχΠ.

               (4)

               Το 2017, με βάση τις εαρινές προβλέψεις της Επιτροπής του 2018 και τα απολογιστικά στοιχεία του 2017 που επικυρώθηκαν από την Eurostat, η αύξηση των καθαρών πρωτογενών δημόσιων δαπανών ήταν πολύ υψηλότερη από την τιμή αναφοράς για τις δαπάνες, γεγονός που υποδεικνύει σημαντική απόκλιση με μεγάλη διαφορά (δηλαδή απόκλιση ύψους 3,3 % του ΑΕγχΠ). Το διαρθρωτικό ισοζύγιο επιδεινώθηκε και έφθασε στο -3,3 % του ΑΕγχΠ, από -2,1 % του ΑΕγχΠ το 2016, γεγονός που επίσης υποδεικνύει σημαντική απόκλιση από τη συνιστώμενη διαρθρωτική προσαρμογή με μεγάλη διαφορά (δηλαδή απόκλιση ύψους 1,7 % του ΑΕγχΠ). Το μέγεθος της απόκλισης που υποδεικνύεται από το διαρθρωτικό ισοζύγιο επηρεάζεται αρνητικά από το υψηλότερο σημείο εκτίμησης για τη δυνητική αύξηση του ΑΕγχΠ σε σύγκριση με τον μεσοπρόθεσμο μέσο όρο στον οποίο βασίζεται η τιμή αναφοράς για τις δαπάνες, καθώς και από μια μείωση των δημοσίων επενδύσεων, η οποία εξομαλύνεται στην τιμή αναφοράς για τις δαπάνες. Ανεξάρτητα από τη διαφορά αυτή, και οι δύο δείκτες επιβεβαιώνουν την ύπαρξη σημαντικής απόκλισης από τις απαιτήσεις του προληπτικού σκέλους του ΣΣΑ το 2017.

               (5)

               Στις 23 Μαΐου 2018, ύστερα από συνολική αξιολόγηση, η Επιτροπή θεώρησε ότι παρατηρείται σημαντική απόκλιση από την πορεία προσαρμογής προς τον μεσοπρόθεσμο δημοσιονομικό στόχο στη Ρουμανία και εξέδωσε προειδοποίηση προς τη Ρουμανία σύμφωνα με το άρθρο 121 παράγραφος 4 της Συνθήκης και το άρθρο 10 παράγραφος 2 πρώτο εδάφιο του κανονισμού (ΕΚ) αριθ. 1466/97.

               (6)

               Σύμφωνα με το άρθρο 10 παράγραφος 2 δεύτερο εδάφιο του κανονισμού (ΕΚ) αριθ. 1466/97, εντός μηνός από την ημερομηνία έκδοσης της προειδοποίησης, το Συμβούλιο οφείλει να απευθύνει σύσταση στο οικείο κράτος μέλος να λάβει τα απαραίτητα μέτρα πολιτικής. Ο κανονισμός (ΕΚ) αριθ. 1466/97 προβλέπει ότι η σύσταση τάσσει προθεσμία πέντε το πολύ μηνών στο κράτος μέλος για την αντιμετώπιση της απόκλισης. Στη βάση αυτή, η προθεσμία της 15ης Οκτωβρίου 2018 εντός της οποίας η Ρουμανία θα πρέπει να αντιμετωπίσει την απόκλιση φαίνεται εύλογη. Εντός της προθεσμίας αυτής, η Ρουμανία θα πρέπει να υποβάλει έκθεση σχετικά με τα μέτρα που έχει λάβει ανταποκρινόμενη στην παρούσα σύσταση.

               (7)

               Βάσει των φθινοπωρινών προβλέψεων της Επιτροπής του 2017 για το κενό παραγωγής, η Ρουμανία οφείλει να βρίσκεται σε κανονική οικονομική συγκυρία το 2018 και το 2019. Ο δείκτης χρέους της γενικής κυβέρνησης της Ρουμανίας είναι κάτω από το όριο του 60 % του ΑΕγχΠ. Ως εκ τούτου, η ελάχιστη απαιτούμενη διαρθρωτική προσπάθεια που ορίζει ο κανονισμός (ΕΚ) αριθ. 1466/97 και ο πίνακας προσαρμογής που συμφωνήθηκε από κοινού στο πλαίσιο του ΣΣΑ, που συνεκτιμά τις επικρατούσες οικονομικές συνθήκες και τις πιθανές ανησυχίες περί βιωσιμότητας, ανέρχεται σε 0,5 % του ΑΕγχΠ για το 2018 και το 2019.

               (8)

               Το διαρθρωτικό έλλειμμα της Ρουμανίας αυξήθηκε κατά 2,1 % του ΑΕγχΠ το 2016 και κατά 1,2 % του ΑΕγχΠ το 2017 και ανήλθε σε 3,3 % του ΑΕγχΠ το 2017. Μια πρόσθετη και επίμονη προσπάθεια που είναι αναγκαία για να διορθωθεί η σωρευμένη απόκλιση και να επανέλθει η Ρουμανία σε κατάλληλη τροχιά προσαρμογής μετά τις αποκλίσεις που σημειώθηκαν το 2016 και το 2017 αναμένεται ότι θα συμπληρώσει την ελάχιστη απαίτηση προσαρμογής. Η πρόσθετη προσπάθεια ύψους 0,3 % του ΑΕγχΠ φαίνεται κατάλληλη, δεδομένου του μεγέθους της σημαντικής παρατηρηθείσας απόκλισης από τη συνιστώμενη πορεία προσαρμογής για την επίτευξη του μεσοπρόθεσμου δημοσιονομικού στόχου και θα επιταχύνει την προσαρμογή προς την κατεύθυνση της επιστροφής στον μεσοπρόθεσμο δημοσιονομικό στόχο.

               (9)

               Η απαιτούμενη βελτίωση του διαρθρωτικού ισοζυγίου κατά 0,8 % του ΑΕγχΠ το 2018 και το 2019 είναι συνεπής με ονομαστικό ρυθμό αύξησης των καθαρών πρωτογενών κρατικών δαπανών που δεν θα υπερβαίνει το 3,3 % το 2018 και το 5,1 % το 2019.

               (10)

               Οι εαρινές προβλέψεις της Επιτροπής του 2018 προβλέπουν περαιτέρω επιδείνωση του διαρθρωτικού ισοζυγίου κατά 0,4 % του ΑΕγχΠ το 2018 και κατά επιπλέον 0,4 % του ΑΕγχΠ το 2019. Συνεπώς, μια βελτίωση του διαρθρωτικού ισοζυγίου κατά 0,8 % του ΑΕγχΠ το 2018 και το 2019 μεταφράζεται στην ανάγκη να ληφθούν μέτρα συνολικής διαρθρωτικής απόδοσης ύψους 1,2 % του ΑΕγχΠ για το 2018 και πρόσθετα μέτρα διαρθρωτικής απόδοσης ύψους 1,2 % του ΑΕγχΠ για το 2019 σε σύγκριση με το ισχύον βασικό σενάριο αναφοράς που περιλαμβάνεται στις φθινοπωρινές προβλέψεις της Επιτροπής του 2018.

               (11)

               Οι εαρινές προβλέψεις της Επιτροπής του 2018 προβλέπουν έλλειμμα γενικής κυβέρνησης ύψους 3,4 % του ΑΕγχΠ το 2018 και 3,8 % του ΑΕγχΠ το 2019, το οποίο υπερβαίνει το 3 % του ΑΕγχΠ που αποτελεί την τιμή αναφοράς στη Συνθήκη. Η απαιτούμενη διαρθρωτική προσαρμογή φαίνεται επίσης κατάλληλη να εξασφαλίσει ότι η Ρουμανία τηρεί το όριο του 3 % του ΑΕγχΠ για το έλλειμμα γενικής κυβέρνησης το 2018 και το 2019 με κάποιο περιθώριο.

               (12)

               Η μη ανάληψη δράσης μετά από προγενέστερες συστάσεις για να διορθωθεί η σημαντική παρατηρηθείσα απόκλιση και ο κίνδυνος της υπέρβασης 3 % του ΑΕγχΠ της τιμής αναφοράς που προβλέπεται από τη Συνθήκη επιβάλλουν την ανάληψη επείγουσας δράσης για την επάνοδο της δημοσιονομικής πολιτικής της Ρουμανίας σε μια συνετή πορεία.

               (13)

               Είναι σκόπιμο να δημοσιοποιηθεί η παρούσα σύσταση.

               (14)

               Προκειμένου να επιτύχει τους συνιστώμενους δημοσιονομικούς στόχους, είναι σημαντικό η Ρουμανία να θεσπίσει και να εφαρμόσει αυστηρά τα αναγκαία μέτρα και να παρακολουθεί εκ του σύνεγγυς την εξέλιξη των τρεχουσών δαπανών,

         ΣΥΝΙΣΤΑ ΣΤΗ ΡΟΥΜΑΝΙΑ:

               (1)

               να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών κρατικών δαπανών δεν θα υπερβαίνει το 3,3 % το 2018 και το 5,1 % το 2019, κάτι που αντιστοιχεί σε ετήσια διαρθρωτική προσαρμογή ύψους 0,8 % του ΑΕγχΠ για κάθε έτος, θέτοντας έτσι το κράτος μέλος σε κατάλληλη πορεία προσαρμογής για την επίτευξη του μεσοπρόθεσμου δημοσιονομικού στόχου,

               (2)

               να χρησιμοποιήσει όλα τα έκτακτα έσοδα για τη μείωση του ελλείμματος· τα μέτρα δημοσιονομικής εξυγίανσης θα πρέπει να εξασφαλίζουν μόνιμη βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο,

               (3)

               να υποβάλει έκθεση στο Συμβούλιο έως τις 15 Οκτωβρίου 2018 σχετικά με τα μέτρα που έχει λάβει ανταποκρινόμενη στην παρούσα σύσταση· η έκθεση θα πρέπει να παρέχει επαρκώς προσδιορισμένα μέτρα που έχουν εξαγγελθεί με αξιόπιστο τρόπο, συμπεριλαμβανομένων των δημοσιονομικών επιπτώσεων καθενός από αυτά, καθώς και επικαιροποιημένες και λεπτομερείς δημοσιονομικές προβλέψεις για την περίοδο 2018-2019.

      Η παρούσα σύσταση απευθύνεται στη Ρουμανία.
      Λουξεμβούργο, 22 Ιουνίου 2018.

            Για το Συμβούλιο

            Ο Πρόεδρος

         V. GORANOV

      (1)  ΕΕ L 209 της 2.8.1997, σ. 1.

      (2)  Σύσταση του Συμβουλίου, της 16ης Ιουνίου 2017, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία (ΕΕ C 216 της 6.7.2017, σ. 1).

      (3)  Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα, τόσο στο σκέλος των εσόδων όσο και στο σκέλος των δαπανών συμψηφίζονται.

      (4)  Σύσταση του Συμβουλίου, της 5ης Δεκεμβρίου 2017, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία (ΕΕ C 439 της 20.12.2017, σ. 1).


title: Σύσταση της Ευρωπαϊκής Κεντρικής Τράπεζας, της 6ης Ιουλίου 2018, προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Banka Slovenije (ΕΚΤ/2018/18)

text:
               24.7.2018

               EL

               Επίσημη Εφημερίδα της Ευρωπαϊκής Ένωσης

               C 260/1

      ΣΫΣΤΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
      της 6ης Ιουλίου 2018
      προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Banka Slovenije
      (ΕΚΤ/2018/18)
      (2018/C 260/01)
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ της ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 27.1,
      Εκτιμώντας τα ακόλουθα:

                  (1)

                  Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών των κρατών μελών με νόμισμα το ευρώ ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.

                  (2)

                  Η θητεία της Ernst & Young revizija, poslovno svetovanje, d.o.o., εξωτερικών ελεγκτών της Banka Slovenije, έληξε μετά το πέρας του ελέγχου για το οικονομικό έτος 2017. Είναι επομένως αναγκαίος ο διορισμός εξωτερικών ελεγκτών από το οικονομικό έτος 2018 και εφεξής.

                  (3)

                  Η Banka Slovenije επέλεξε την εταιρεία Ernst & Young revizija, poslovno svetovanje, d.o.o. ως εξωτερικούς της ελεγκτές για τα οικονομικά έτη 2018 έως 2020,

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
      Συνιστάται ο διορισμός της εταιρείας Ernst & Young revizija, poslovno svetovanje, d.o.o. ως εξωτερικών ελεγκτών της Banka Slovenije για τα οικονομικά έτη 2018 έως 2020.

         Φρανκφούρτη, 6 Ιουλίου 2018.

               Ο Πρόεδρος της ΕΚΤ

            Mario DRAGHI